text:
ISSN 2229-547X VIDEHA
'विदेह' ११८ म अंक १५
नवम्बर २०१२ (वर्ष ५ मास ५९ अंक ११८)
ऐ अंकमे अछि:-
३.७.रामविलास साहु- बाल कविता
३.८.१.किशन कारीगर- घोटालाबला पाइ २.अजीत मिश्र-दीआबाती ३.श्याम दरिहरे- ओबामा ओबामा ओबामा
विदेह मैथिली पोथी
डाउनलोड साइट
VIDEHA MAITHILI BOOKS FREE
DOWNLOAD SITE
विदेह ई-पत्रिकाक सभटा पुरान
अंक ( ब्रेल, तिरहुता आ
देवनागरी मे ) पी.डी.एफ. डाउनलोडक लेल नीचाँक लिंकपर उपलब्ध अछि। All the
old issues of Videha e journal ( in Braille, Tirhuta and Devanagari versions )
are available for pdf download at the following link.
ब्लॉग "लेआउट" पर
"एड गाडजेट" मे "फीड" सेलेक्ट कए "फीड यू.आर.एल."
मे http://www.videha.co.in/index.xml टाइप केलासँ सेहो विदेह फीड प्राप्त कए सकैत छी। गूगल रीडरमे पढ़बा लेल http://reader.google.com/ पर जा कऽ
Add a Subscription बटन क्लिक करू आ खाली स्थानमे http://www.videha.co.in/index.xml पेस्ट करू आ Add बटन दबाउ।
विदेह रेडियो:मैथिली कथा-कविता
आदिक पहिल पोडकास्ट साइट
मैथिली देवनागरी वा
मिथिलाक्षरमे नहि देखि/ लिखि पाबि रहल छी,
(cannot see/write Maithili in Devanagari/ Mithilakshara follow links below or
contact at ggajendra@videha.com) तँ एहि हेतु नीचाँक लिंक सभ पर
जाउ। संगहि विदेहक स्तंभ मैथिली भाषापाक/ रचना लेखनक नव-पुरान अंक पढ़ू।
http://devanaagarii.net/
http://kaulonline.com/uninagari/
(एतए बॉक्समे ऑनलाइन देवनागरी टाइप करू, बॉक्ससँ
कॉपी करू आ वर्ड डॉक्युमेन्टमे पेस्ट कए वर्ड फाइलकेँ सेव करू। विशेष जानकारीक लेल
ggajendra@videha.com पर सम्पर्क करू।)(Use Firefox
4.0 (from WWW.MOZILLA.COM )/ Opera/ Safari/ Internet
Explorer 8.0/ Flock 2.0/ Google Chrome for best view of 'Videha' Maithili
e-journal at http://www.videha.co.in/ .)
Go to the link below for
download of old issues of VIDEHA Maithili e magazine in .pdf format and
Maithili Audio/ Video/ Book/ paintings/ photo files. विदेहक पुरान
अंक आ ऑडियो/ वीडियो/ पोथी/ चित्रकला/ फोटो सभक फाइल सभ (उच्चारण, बड़ सुख सार आ दूर्वाक्षत मंत्र सहित) डाउनलोड करबाक हेतु नीचाँक लिंक पर
जाउ।
VIDEHA ARCHIVE विदेह आर्काइव
ज्योतिरीश्वर पूर्व महाकवि विद्यापति। भारत आ नेपालक माटिमे पसरल
मिथिलाक धरती प्राचीन कालहिसँ महान पुरुष ओ महिला लोकनिक कर्मभमि रहल अछि। मिथिलाक
महान पुरुष ओ महिला लोकनिक चित्र 'मिथिला रत्न' मे देखू।
गौरी-शंकरक पालवंश कालक मूर्त्ति, एहिमे
मिथिलाक्षरमे (१२०० वर्ष पूर्वक) अभिलेख अंकित अछि। मिथिलाक भारत आ नेपालक माटिमे
पसरल एहि तरहक अन्यान्य प्राचीन आ नव स्थापत्य, चित्र,
अभिलेख आ मूर्त्तिकलाक़ हेतु देखू 'मिथिलाक खोज'
मिथिला, मैथिल आ मैथिलीसँ सम्बन्धित सूचना,
सम्पर्क, अन्वेषण संगहि विदेहक सर्च-इंजन आ
न्यूज सर्विस आ मिथिला, मैथिल आ मैथिलीसँ सम्बन्धित वेबसाइट
सभक समग्र संकलनक लेल देखू "विदेह सूचना संपर्क अन्वेषण"
विदेह जालवृत्तक डिसकसन फोरमपर जाउ।
"मैथिल
आर मिथिला" (मैथिलीक सभसँ लोकप्रिय जालवृत्त) पर जाउ।
ऐ बेर युवा पुरस्कार(२०१२)[साहित्य अकादेमी, दिल्ली]क लेल अहाँक नजरिमे कोन कोन लेखक उपयुक्त छथि ?
Thank you for voting!
श्रीमती ज्योति सुनीत चौधरीक “अर्चिस” (कविता संग्रह) 29.55%
श्री विनीत उत्पलक “हम पुछैत छी” (कविता
संग्रह) 5.26%
श्रीमती कामिनीक “समयसँ सम्वाद करैत”, (कविता
संग्रह) 4.05%
श्री प्रवीण काश्यपक “विषदन्ती वरमाल कालक रति” (कविता संग्रह) 2.83%
श्री आशीष अनचिन्हारक "अनचिन्हार आखर"(गजल संग्रह) 21.46%
श्री अरुणाभ सौरभक “एतबे टा नहि” (कविता
संग्रह) 4.86%
श्री दिलीप कुमार झा "लूटन"क जगले रहबै (कविता संग्रह) 5.26%
श्री आदि यायावरक “भोथर पेंसिलसँ लिखल” (कथा
संग्रह) 4.05%
श्री उमेश मण्डलक “निश्तुकी” (कविता
संग्रह) 21.05%
Other:
1.62%
ऐ बेर अनुवाद पुरस्कार (२०१३) [साहित्य अकादेमी, दिल्ली]क लेल अहाँक नजरिमे के उपयुक्त छथि?
Thank you for voting!
श्री नरेश कुमार विकल "ययाति" (मराठी उपन्यास श्री विष्णु सखाराम
खाण्डेकर) 34.43%
श्री महेन्द्र नारायण राम "कार्मेलीन" (कोंकणी उपन्यास श्री दामोदर
मावजो) 11.48%
श्री देवेन्द्र झा "अनुभव"(बांग्ला उपन्यास श्री दिव्येन्दु पालित) 10.66%
श्रीमती मेनका मल्लिक "देश आ अन्य कविता सभ" (नेपालीक अनुवाद मूल-
रेमिका थापा) 20.49%
श्री कृष्ण कुमार कश्यप आ श्रीमती शशिबाला- मैथिली गीतगोविन्द ( जयदेव
संस्कृत) 12.3%
श्री रामनारायण सिंह "मलाहिन" (श्री तकषी शिवशंकर पिल्लैक मलयाली
उपन्यास) 9.84%
Other:
1%
फेलो पुरस्कार-समग्र योगदान २०१२-१३ : समानान्तर साहित्य अकादेमी, दिल्ली
Thank you for voting!
श्री राजनन्दन लाल दास 45.69%
श्री डॉ. अमरेन्द्र 35.34%
श्री चन्द्रभानु सिंह 17.24%
Other:
1.72%
1.संपादकीय
(समन्वय २०१२ इण्डिया हैबीटेट सेन्टर भारतीय भाषा महोत्सव,
दिल्लीक बहसक आधारपर)
की मैथिली साहित्य अपन मूल स्वरमे
ब्राह्मणवादी अछि?
हमर उत्तर दुनू अछि- हँ आ नै। जँ अहाँ मिथिला दर्शन, अंतिका, पागबला विद्यापति पर्व समारोह केनिहार चेतना समितिक घर-बाहर, झारखण्डक सनेस वा जखन-तखनक
लेखकक जातिक प्रोफाइल देखि कऽ कहि रहल छी, जातिवादी रंगमंचक
मात्र दू जातिक कट्टर दर्शकक अहंकेँ संतुष्ट करबा लेल प्रयुक्त कएल जा रहल
आपत्तिजनक शब्दावलीक निर्लज्जतापूर्ण प्रयोगक आधारपर कहि रहल छी, साहित्य अकादेमीमे आइ धरि सभटा आठो समन्वयक जातिक प्रोफाइलक आधारपर कहि
रहल छी, सी.आइ.आइ.एल, एन.बी.टी., बा साहित्य अकादेमीक दुब्बर-पीअर कपीश संकलन आ कार्यक आधारपर कहि रहल छी, आकाशवाणी
दरभंगा वा हिन्दी अखबारक दरभंगा संस्करणक आधारपर कहि रहल छी तँ उत्तर हँ अछि।
मुदा जँ ज्योतिरीश्वर पूर्व/ श्रीधर दास पूर्व बिन पागबला गएर ब्राह्मण विद्यापति, बा पिताक मृत्युक पाँच बर्ख बाद जन्म आ चर्मकारिणीसँ विवाह केनिहार
तत्वचिन्तामणिकारक गंगेश जिनकर प्रेमकविता विलुप्त कऽ देल गेल, भोरुकवा एफ.एम. चैनल, फुलप्रास लगक पकड़िया गाम (पोस्ट रतनसारा) क रामलखन साहुजी पुत्र स्व.
खुशीलाल साहुजी जे २५ सालसँ नाच पार्टी कम्पनी खोलने छथि आ दसो बिगहा बोहा देलनि,
बा ऐ बेर दुर्गापूजामे नै किछु तँ सए नाच पार्टी नाच केलक; ई सभ देखी तँ उत्तर नै अछि। आ जँ आकाशवाणी दरभंगा, दरभंगाक
हिन्दी अखबार, आ मैथिलीक ऊपरवर्णित पत्रिका ओकरा समाचार नै
बुझैए आ कोनो साधारण नाटककारक/ लेखकक सालाना उर्सक न्यूजक आधारपर मैथिली नाटककेँ
मृत घोषित करैत साक्षात्कार छपैए तँ ई ओकर समस्या छै।
विद्यापतिक पदावलीक आधारपर भऽ रहल
बिदापत, आ ओही पदावलीक पिआ-देशांतर (माइग्रेशन)क आधारपर भऽ रहल पिआ देशान्तरक पार्टी
सभमे सेहो कमी आएल अछि, मुदा जँ अनुपात देखल जाए तँ मुख्य आ
समानान्तरक बीच अखनो एक आ निनानबे केर छै तखन तँ ई गएर ब्राह्मणवादी ने भेल।
पर्वत ऊपर भमरा सूतल मालिन बेटी
सूतल फुलवारि हे
उठू-उठू
मालिन बेटी गाँथू गिरमल हार हे।
जँ शब्द शास्त्रम केर ऐ गीतमे
धीरेन्द्र प्रेमर्षिकेँ सर्वहाराक गीत नै शास्त्रीय गीत देखबामे अबै छन्हि तँ ई
गीत विदेह ऑडियोमे अपलोड छै, आ ओ ओही पात्रक टोल (चर्मकार टोल) सँ रेकॉर्ड कएल गेल छै जकर ई कथा छिऐ, आ
यएह गएर-ब्राह्मणवादी परम्पराक जीत अछि।
विद्यापतिक कोन परंपरा- जतऽ ओ वर्णाश्रम व्यवस्थाक समर्थन करै छथि बा स्त्रीक दर्दकेँ भोगैत: कौन तप चकलहूँ भेलहूँ जननी गे बा गरीबक व्यथा -सुख सपनेहूँ नहिं
भेल, गबै छथि
एतौ उत्तर वएह अछि। समानान्तर
परम्परा मुख्यधारा लेल सर्वदा फैशनक रूपमे छै। ज्योतिरीश्वर आ संस्कृत आ अवहट्ठबला
विद्यापति सेहो धूर्तसमागम आ गोरक्षविजय नाटकमे क्रमशः एकरा फैशनक रूपमे लेलन्हि।
अवहट्ठ सेहो साहित्यिक भाषा रहै, आ समानान्तर परम्पराकेँ मुख्य धाराक
प्रगतिशील लोक द्वारा फैशनक रूपमे प्रयोग कएल गेलै। जन कवि वा एक्टीविस्ट २-४-१०-२५-५०
धरि पद्य लिखि कऽ संतुष्ट नै होइ छै, मुदा जँ ई फैशनक रूपमे
प्रयुक्त हुअए तँ से ज्योतिरीश्वर आ संस्कृत आ अवहट्ठबला विद्यापतिक संग यात्री-नागार्जुनक फैशनपरस्त प्रगतिशील मैथिली कवितामे अबै छै। मुदा ज्योतिरीश्वर
पूर्वक बिनु पागबला गएर ब्राह्मण विद्यापतिक परम्परा तँ बिदापत, पिआ देशान्तर आ रामदेव प्रसाद मण्डल झारुदारक झारू/ महाझारूमे देखा पड़त,
हजारक हजार झारू लिखि कऽ बोहा देलनि, हमरा सन
लोक जँ ओइमेसँ किछुओ लिखि कऽ टाइप कऽ लै छी तँ तकरो संख्या सए-दू सए ओहिना भऽ जाइ छै।
जँ तरौनीक लोकनाथ झाक घरपर बैसि
वर्णाश्रम धर्म बला कविता पदावलीमे घोसिया दियौ, शिव सिंह,
लखिमाक नाम घोसिया दियौ तँ ज्योतिरीश्वर पूर्व पदावलीक लय टूटि जाइए,
आ बिदापत आ पिआ देशान्तर पार्टी ओकर मंचन गायन नै कऽ पबैए आ ई
षडयंत्र बिनु परिश्रमेक खतम भऽ जाइए।
‘डायसपोरा कम्यूनिटी’ धरि पहुँचबाक उद्देश्यमे कनेक असहमति अछि, जे काज अखन हेबाक चाही से अछि नेटिव स्पीकर जतए रहि रहल छथि ओतुक्का
दुष्प्रचारक लेल ई सूचना समाज आगाँ आबए। वंचित, महिला आ
समानान्तर परम्पराक स्पोक्सपर्सनक रूपमे। जहाँ धरि मैथिली प्रिन्ट मीडियाक गप अछि,
ओतौ समानान्तर लेखन क्वालिटी आ क्वान्टिटी दुनूमे ९०% स्थानपर अछि। इन्टरनेट तँ बोनस छिऐ, ४-५ सए मैथिली पोथी, दस हजार मैथिली ताल-पत्र पीडी.एफ. कैमरा रेडी कॉपीक रूपमे विदेह आर्काइवमे मुफ्त डाउनलोड
लेल उपलब्ध अछि। ओइमे देवनागरीक अतिरिक्त तिरहुता आ ब्रेलमे सेहो मैथिली अछि। गूगल
आ विदेहक सौजन्यसँ चारि सएसँ ऊपर पोथी गूगल बुक्समे १००% ब्राउज
आ डाउनलोड लेल उपलब्ध छै; ऐमे सँ मैथिली-अंग्रेजी आ
अंग्रेजी-मैथिली डिक्शनरीक सात टा पोथी/ फाइल क्रिएटिव कॉमन्स (एट्रीब्यूशन-शेयर
अलाइक)लाइसेन्सक अन्तर्गत १००% ब्राउज आ डाउनलोड लेल उपलब्ध अछि,
माने कियो एकर उपयोग क्रेडिट दऽ कऽ (माने साभार लिखि कऽ) आ अही
तरहेँ आगाँ लाइसेन्स वितरित करबाक शर्त स्वीकार कऽ कए कऽ सकै छथि, एकरामे वृद्धि कऽ एकर संवर्धन आ व्यावसायिक उपयोग कऽ सकै छथि। ‘डायसपोरा कम्यूनिटी’ नेटिव कम्यूनिटीक प्रति अपन कर्ज उतारि रहल अछि। नेटिव स्पीकर बड्ड आगाँ
बढ़ि गेल अछि, ओकर सोच आगाँ छै, ओ
समानान्तर परम्पराक लेखनसँ अपनाकेँ आइडेन्टिफाइ कऽ रहल अछि, मुदा
सुखाएल मुख्यधारा समाजसँ सकारात्मक दिशा आ समए क्षेत्रमे पाछाँ अछि।
(विदेह ई पत्रिकाकेँ ५ जुलाइ २००४ सँ अखन धरि ११९ देशक १,६२६ ठामसँ ८५,६२२ गोटे द्वारा ४३,६३१ विभिन्न आइ.एस.पी. सँ ३,७४,६०६ बेर देखल गेल अछि; धन्यवाद पाठकगण। - गूगल
एनेलेटिक्स डेटा।)
गजेन्द्र ठाकुर
जगदीश
प्रसाद मण्डल: एकटा बायोग्राफी (आगाँ)
1978
ई.मे पंचायत चुनाव भेल। सीधा मुकाबला (दुइये उम्मीदवारक) भेल। बहुमत-अल्पमतक परिचय
गामक सभ बुझैत छल। एकटा कनीटा उदाहरण- जखन विरोधी नीक जकाँ ओझरा गेला, तइ बीच भोगेन्द्र
जीक मध्यस्थतामे पनचैतियो मानि लेल गेल। मुदा पंचेक बीच विवाद फँसि जाए।
अंतमे ई भेल जे ने कम्युनिस्ट पार्टीक बहरबैया पंच औता आ ने प्रमुखजी (विन्ध्यनाथ
ठाकुर) क बहरबैया पंच अबैले तैयार रहलखिन। मुदा पनचैती तँ पछुआएले अछि। जखन सभ
छोड़ि देलनि तखन गामेक पंच बनथि। जइमे एकटा शर्त्त लागल जे दुनू पक्षक बीच जे
नै सम्बन्धित होथि ओ पंच हेता। तकतियान भेल तँ एको गोटे शेष नै बँचलाह। ओहने
शेष बँचला जे भीम जकाँ अभिमन्युक संग रहथिन।
पंचायत चुनावसँ पूर्व
1977 ई.मे दिल्लीयो सरकार आ पटनो सरकार बदलि गेल। एक नव परिस्थिति पैदा
लेलक। गामोक पार्टी (कम्युनिस्ट पार्टी) अनेको लड़ाइ लड़ि चुकल छल। जइसँ
गुण-अवगुण बूझि चुकल छल। तँए चौगुणा उत्साह रहबे करै। टुटैत सामंती बेवस्थाक
एकोटा घृणित काज पंचायत चुनावमे शेष नै रहल। एकटा उदाहरण- बहुमत अल्पमतमे नामो
बदलि देल जाइत छल। जहिना कतौ राक्षसक अर्थ रक्षा केनिहार छल, सुरक अर्थ सुरापान करैबला। काज करैमे फल्लाँ राक्षसे छी। असगरे लहासकेँ
पीठपर लादि असमसान लऽ गेल।
चुनाव घोषणाक विरोधमे
मुखियो आ सरपंचोक मामला कोर्ट पहुँचल। सरपंचक मामला निचले कोर्टसँ फड़िया गेल।
मुखिया चुनावक मामला हाइ-कोर्ट पहुँचल। चुनाव अवैध भेल। जहिना ठाकुरक बरिआती
ठाकुरे-ठाकुर तहिना बिनु पंचायतीक मुखिया बिना सभ मुखिये मुखिया। मुखिया-सरपंचक
काजो तहिना। मात्र गामक पनचैती। सरपंच भेने सेहो बदलि गेल। ओना पार्टीक भीतर किछु
दरारि बनि गेल। दरारि ई जे जिनका सरपंचक उम्मीदवार बनौल गेलनि ओकरे खिलाफ
दोसर नोमीनेशन कऽ देलनि। पार्टी अपन िनर्णए आपस करैत चुनाव लड़ल।
गामक वातावरणमे
गुमराहट रहए। नीक-नीक अपराधीक गाओं बेरमा। एक ग्रुप छह-छह बर्ख जेल काटि चुकल
छलाह। ओहो सभ जीविते। जे चुनाव (पंचायत चुनाव) मे बूथपर लाठी हाथे किछु गोटे
बैसलो आ किछु गामोमे घुमैत। कसमकस रहने चुनाव शान्तिसँ भेल। मुदा गिनती काल एक
गोटे (प्रमुखक गिनती एजेंट) दस-बारहटा मोहर देल बाइलेट हाँइ-हाँइ कऽ खा गेल। तही
बीच पार्टीक एजेंट देखलक कि हाँइ-हाँइ कऽ पान-सात थापर मुँहमे लगा देलकनि। थापर
लगिते मुँहसँ उगललक।
छह बर्ख जहल कटलाहा एक
गोटे एकटा खस्सीक चोरिमे पकड़ा गेल। खस्सी शिवलाल महतोक। चोर-मोट पकड़ाएल।
मारि-पीट शुरू भऽ गेल। आदति छोड़बै जोकर मारि लगलनि। संग-संग ईहो भेल जे पकड़ि
कऽ थाना पहुँचा देल गेल। तहिना दोसराक संग (दोसर अपराधीक) सेहो भेल। ओना
खुदरा-खुदरी झंझट होइते रहैत छल, मुदा से सभ कमल।
पंचायतक विधि-विधानक जे किताब छल सेहो तेहने छल। लोक-सभामे
भोगेन्द्र जीक प्रस्तावकेँ स्वीकृति भेटल। गाँधी जीक कल्पना आ मगध जनतंत्र
वैचारिके दुनियाँमे छल बेवहारिक जमीनपर नै छल।
अही बीच (1977 ई.मे) एकटा मित्र जगदीश प्रसाद मण्डलकेँ भेटलन्हि।
ओ रहथि स्व. काली कान्त झा, आइ.पी.एस।
बेरमाक बगले पूब कछुबी गाम छै। काली बाबू कछुबीयेक। 1969 ई.क बैचक
आइ.पी.एस। ओ गाम आएल रहथि। झंझारपुर बजारक कोनो काज रहनि। बेरमा कछुबीक बीच बाधक
अड़िपेरियासँ लऽ कऽ पक्की सड़क धरि कतेको रास्ता अछि। अपना घरसँ सीधा पूब
हुनकर घर छन्हि। असकरे पएरे झंझारपुर जाइत रहथि तँए सोझ-साझ रस्ता हिया-हिया
बढ़ैत रहथि। जखन बेरमा मुसहरी लग एला तँ रस्ता दू दिशिया बूझि पड़लनि। दुनू
घूमि कऽ आगू मिलैत अछि जइठाम सँ झंझारपुरक रास्ता सोझ भऽ जाइ छै। मुसहरी बगले
गामक डिहवारक स्थान। स्थान रहने चारू दिससँ लोकक आवाजाही तँए चारू कात रास्ता
अछि। ओइठाम आबि जखन आगू हियौलनि तँ सोझका पछिम मुँहेँ बूझि पड़लनि। डिहवार
स्थान घरक बगलेमे पूबारि भाग अछि। ओही रस्तासँ आगू बढ़लाह। तँ दरबज्जेपर चलि
एला। ओना चेहरासँ जगदीश प्रसाद मण्डल िचन्हैत रहथिन। मुदा एक स्कूलमे पढ़ैक
कहियो अवसर नै भेटलनि। तेकर कारण छल, शुरूमे ओ गाममे किछु दिन पढ़ि नवानी विद्यालयमे
नाओं लिखाैलनि आ जगदीश प्रसाद मण्डल गामक स्कूलसँ टपि कछुविये अपन प्राइमरीमे
नाओं लिखेलनि। अखन तँ मिड्ल स्कूल धरि मिलि गेल अछि मुदा ओइ समए मिड्ल स्कूल
अलग छल। सभ बेवस्था अलग छलै।
मध्यमा पास कऽ जखन धुड़झाड़ संस्कृत पढ़ए-लिखए आबि गेलनि, पिताकेँ संतोष भऽ
गेलनि। तखन ओ (काली बाबू) तमुरिया हाइ स्कूलमे दसमामे नाओं लिखौलनि। ओइ समए
बिनु सर्टियो फिकेटक दसमा धरि एडमीशन होइ छल। दसमा-एगरहमाक मिश्रित सिलेवस
छल। साल भरिक पछाति दसमाक परीक्षा होइत छल जे स्कूलेमे होइत छल। नहिये जकाँ विद्यार्थी
फेल करैत छलाह। जेना आन-आन बहुत देशमे अखनो अछि। दसमा-एगरहमाक बीच एसेसमेंट प्रथा
सेहो छल। दू सए नम्बरक होइत छल। जइसँ मैट्रिकक बोर्ड परीक्षामे अस्सिये-अस्सिये
नम्बरक विषय होइत छल। असिसमेंटक नम्बर विद्यालये (स्कूले) सँ पठाओल जाइ छलै
जे बोर्डक (मैट्रिकक) रिजल्टमे जोड़ि होइ छल। मुदा एकटा बात बीचमे जरूर छलै जे
बाइस-बाइस नम्बर एलापर पास होइत छल। मुदा तहू भीतर एकटा आरो छलै जे समाज अध्ययन
दसे नम्बरमे पास होइत छल। एकर माने ई नै जे दस नम्बर असान भेल। अधिकांश विद्यार्थी
बीस नम्बरक भीतरे रहैत छलाह, गोटि-पङरा आगू बढ़ैत छलाह।
आर्ट विषय (फैक्लटी) लऽ कऽ नाओं लिखौलनि। मुदा साले भरिक पछाति (दसमाक
परीक्षा) स्कूले नै आनो-आन स्कूलमे चर्चाक पात्र कालीबाबू बनि गेला। कारण भेल
जे अखन धरि हाइ स्कूलमे अठमासँ लऽ कऽ बोर्ड धरिक परीक्षामे साइंसक विद्याथीक
रिजल्ट अगुआएल रहैत छल। दसमामे फस्ट (पहिल स्थान) भेलनि। आर्ट विषयमे एकटा
धक्का लागल। धक्का ई लागल जे अखन धरि परीक्षाक नम्बर दइक बेवहार छल ओ दोसर रंगक
छल। घुसुकुनियाँ कटैत आर्टक नम्बर घुसुकैत छल, जखन कि
साइंसक विषयमे सए-मे-सए छल। कनीटा उदारहण- जखन हाइ स्कूलक सम्बन्धमे चर्च भेल
तखन ओ कहलनि- “खा कऽ स्कूल विदा होइ काल हाथक तरहत्थीपर
पाँचटा अंग्रेजी शब्द वा एकटा प्रश्नक उत्तर लिखि लइ छलौं आ स्कूल
पहुँचैत-पहुँचैत रटि लइ छलौं। जाइयो काल आ अबैयो काल करै छलौं। स्कूल पहुँचते
पहिने कलपर जा बढ़िया जकाँ हाथ धोइ लइ छलौं, तखन बैसै
छलौं। ओना शिक्षा पद्धतिमे सेहो किछु अन्तर अछि। रटैक चलनि सभ रंग अछि।”
प्रथम श्रेणीसँ मैट्रीक पास केलनि। मुदा घरक स्थिति ओते नीक नै
तँ खराबो नै। कारण जे ओ महापात्र परिवारक छलाह। से जमीनदारिये जकाँ पसरल अछि।
तहूमे महापात्रक कम जन-संख्या रहने अखनो धरि अबादे छन्हि। ओइ समए सी.एम कओलेज
बहुत नीक कओलेज बूझल जाइत छल। नीक विद्यानीक एडमिशनो होइत छल। 1959 ई.मे चारिटा
कओलेज खुजल जइमे जनता कओलेज झंझारपुरो आ सरिसो कओलेज सेहो खुजल। मैट्रीक केला
पछाति सी.एम. कओलेज नै जा, ओना आर.के. कओलेज सेहो नीक छल, मुदा दुनूक बेवहारिक पद्धतिमे किछु अन्तर छल। जइठाम आर. के. कओलेजमे
सबहक गुनजाइश छल तइठाम सी.एम. कओलेजमे नै छल। दोसरो कारण छल सी.एम. कओलेज सरकारी
बनि चुकल छल। छात्र प्रवेशक सीमा िनर्धारित छल। सी.एम. कओलेजक इच्छा रहितो
काली बाबू सरिसो कओलेजमे नाओं लिखौलनि। कारण भेलनि जे एकठाम दूटा विद्यार्थी
पढ़बैक बदलामे रहै-खाइक जोगार लगि गेलनि। परिवारक आमदनी ओते खराब नै जइसँ
सी.एम.कओलेज नै जा सकै छलाह मुदा सहयोगक अभाव रहलनि। लिटरेचर इंग्लीशक संग
प्रथम श्रेणीमे आइ.ए. पास केलनि। दरभंगामे रहैक गर लागि गेलनि। अंग्रेजी आनर्सक
संग सी.एम. कओलेजमे नाओं लिखौलनि। आनर्स ग्रेजुएट भऽ निकललाह। एकटा कनीटा बात-
जगदीश प्रसाद मण्डल जइ समएमे जनता कओलेजमे पढ़ैत रहथि तइ समए आनर्सक पढ़ाइ नै होइत
रहै। खाली मैथिलीमे तीन शिक्षक रहथि, जइसँ मैथिलीमे होइत
रहै। जगदीश प्रसाद मण्डल हिन्दी, राजनीति शास्त्रक विद्यार्थी
रहथि। प्राइवेटे सँ हिन्दी आनर्सक तैयारी केलनि। ओना दू गोटे (दूटा शिक्षक)
कओलेजमे रहथि मुदा पढ़ाइ नै होइत रहै। बी.ए.क फार्म धरि जनते कओलेजसँ भरलनि, परीक्षा सी.एम. कओलेजमे भेल।
जगदीश प्रसाद मण्डल डिहवार स्थानक पछवरिया रस्ता पकड़ने
दरवज्जापर आबि गेला। आइ.पी.एस. अफसरक आएब अपनाकेँ सौभाग्यशाली बुझलनि। पकड़ि
कऽ दरवज्जापर बैसौलनि। पुछलनि तँ कहलनि जे झंझारपुर जाइ छी, काज अछि। कहलखिन
जे अहाँ असकरे छी, तहूमे पाएरे छी दिक्कत
हएत। कहलनि जे कोनो दिक्कत नै हएत। फेर कहलनि जे हमहूँ संग भऽ जाइ छी। किछु
गप-सप करैक मौका सेहो भेटत। मुदा ओ पुलिस नजरिबला। कहलनि जे साइकिल दिअ
घुमैकालमे दऽ देब।
साइकिलसँ झंझारपुर गेला। जिनगीक तेना कऽ पहिल भेँट दुनू
गोटेक बीच भेल छल। ओइ दिन ई अंदाजमे नै आएल छलनि जे सम्बन्ध एते गाढ़ आ जिनगी
भरि निमहतनि। अंदाजमे नै अबैक कारण छलनि जे कतेको पुरान हित-अपेछित टूटि गेल
छलनि। ओना नवको बढ़बो कएलनि। एकटा उदाहरण- एकटा गामेक संगी छलखिन, कओलेजमे संगे पढ़ने
रहथि। मुदा जाइतक सीमा घेरने छलनि। स्टेट बैंकमे हुनका नोकरी भेलनि। नीक दरमाहा।
अनधुन आमदनी। विचार एते बदलि गेलनि जे गाम एलापर भेँट-घाँट नै होइ छलनि।
कुसंयोग एहेन भेलनि जे दसे-बारह बर्ख पछाति स्कूटर एक्सीडेंटमे जखमी भेला आ गाम
आबि किछु दिनक पछाति मरि गेला। अखनो दुख होइ छनि जे मुइला पछाति देखए (जिज्ञासा)
नै गेलखिन। मुदा विचार एहेन बनि गेल छलनि, जिनगीक
अनुभवसँ, जे दोस्त-दुश्मनक बीचक दूरीक फलाफल कि होइ छै से
बूझि गेल छला। कनीटा उदाहरण- एक गोटे नजदीकी रहथिन। हुनका ऐठाम बिआह रहनि। दिन-राति
रहला। मुदा हुनका (जिनकर काज रहनि) दोस्त-दुश्मनक बुझैक नै रहनि। सभ रंगक लोक
काजमे लागल छल। एक गोटे जिनका बदनाम करैक विचार मनमे रहनि, चाहे जे पछिला कोनो कारण होउ, दालिमे दोहरा कऽ
नून दऽ देलखिन। पछाति जखन दालि नुनगर भऽ गेलै तखन जगदीश प्रसाद मण्डलक नाओं लगा
देलखिन। एहिना दोसरठाम भेल। बिनु अदहन देने बरतनमे सुखले दािल दऽ नाओं लगा
देलकनि। तहूसँ एकबेर भेल जे गामक दुर्गापूजामे कार्यकर्ता छला, नाचक भार भेटलनि जे नीक नाच हुअए। तइ समए गाम-घरमे नाटक-नौटंकी कम छल आ
नाच बेसी अनेको तरहक छल। एक गोटे नाच अनैक भार लऽ लेलनि। बढ़ियाँ नाचक खूब प्रचार
भेल। जखन नाच आएल तँ जेहने नीकक प्रचार भेल रहए तेहने हहासो भेल। मुदा जखने कियो
परिवारसँ निकलि समाजमे डेग उठबैए तँ ओ ई मानि चलैए जे नमहर काजमे बेशियो आ
भारियो, दुनू काज होइ छै अपना भरि लोक परियासे करैए,
मुदा किछु त्रुटि रहि जाइ छै, तखन कि कएल
जाएत। हँ एते जरूर जे अधिक-सँ-अधिक काजक सभ पहलूपर नजरि राखक चाही। एहिना कोनो
घटनोक होइ छै। कियो बेमार छथि वा कोनो दोसरे कारण छन्हि,
रंग-बिरंगक सुझाव लोक दैत अछि। नीको रहै छै अधलो रहै छै, तइठाम
एहने समस्या उठबाक संभावना रहै छै।
स्वर्गीय काली बाबूक पहिल बहाली डी.एस.पी.क रूपमे अगरतला
(त्रिपुरा)मे भेल रहनि। चारि सए रूपैया महीना दरमाहा। समैयो सस्त रहए। अन्त
तक ई बात बजैत रहलाह जे सिगरेट आ दारू पीबैत छलौं। करीब पाँच बर्ख पीलौं। परिवारमे
मतभेदक उभरि गेल रहनि। उभरैक कारण स्पष्टे छल। एक साधारण थाना सिपाही दस
बीघाक प्लॉट कीनि, तीनि मंजिला मकान बना, पाँच लाखक बेटियो बिआह
कऽ लइए तइ संग समांगो सभकेँ नोकरी लगा लइए तइठाम ई (काली बाबू) छुच्छे हाकिम छथि।
मुदा ओ परिवारकेँ बुनियादी ढंगसँ बदलए चाहै छला। अपन खनदानी वृत्तिकेँ अधला
वृत्ति कहै छलाह। परिवार कर्जमे डुमल छल। दियादीक झगड़ा कोर्टमे चलैत छलनि। ओइ
विवादकेँ जेना-तेना काली बाबू िनपटौलनि। कर्जसँ परिवारकेँ मुक्त केलनि।
पछाति घर बनबैक विचार केलनि। भट्ठा लगा बनौलनि। अपनासँ छोट भाए माझिल भाएकेँ
अगरतलेक हाइ-स्कूलमे काज धड़ौलनि।
सालमे एक बेर निश्चित रूपे अबिते छलाह। मास दिन गाममे रहैत
छलाह। तइ-बीच तीन-चारि भेँट जगदीश प्रसाद मण्डलसँ भऽ जाइ छलनि। मुदा मात्र
तीन-चारि भेँटमे साल भरिक किरिया-कलापक कि हएत। हुनक अपन रूटिंग छलनि।
काजो-उदेम ठेकना कऽ अबैत छलाह। आठ दिन होइत-होइत काज निबटबै छलाह। पछाति
कुटुमारे (सासुर-मात्रिक-बहिन इत्यादि) करै छलाह। मास दिन पुरैत-पुरैत काजो
निबटि जाइ छलनि। आ छुट्टियो बीत जाइ छलनि। काजक दौड़मे काजे गप-सप करैक मौको
दैत छै। एकटा काजक भार अपनो ऊपर रखै छलाह आ समांगो सभकेँ लगबैत छलाह। सम्बन्ध
बढ़लनि। एनाइ-गेनाइक संग खेनाइ-पीनाइ सेहो बढ़ि गेलनि।
हाइ स्कूलमे फस्ट करैमे भूगोलक योगदान बेसी छलनि। एक दू नम्बर
कम होइ छलनि। पूर्वाचलक ित्रपुरा, मणीपुर, मिजोरम,
अरूणाचल, नागोलैंड इत्यादिक नीक अध्ययन
छलनि। ओना धार्मिक प्रवृत्ति दिस बढ़लाह। पूजा-पाठ दिस बढ़ि गेला। डी.एस.पी.
सँ एस.पी. भेला पछाति अपन बदली ट्रेंनिग कओजेलमे करा लेलनि। ता एस.पी. ओहीमे
रहलाह। तीन-चारि साल पछाति (अपेछा भेलापर) जगदीश प्रसाद मण्डलकेँ त्रिपुरा
अबैले कहए लगलाह। मुदा जगदीश प्रसाद मण्डलकेँ दोहरी ओझरी लागल रहनि। परिवारसँ लऽ
कऽ मुकदमाक खर्च धरिक। ने कोट-कचहरी अबै-जाइसँ छुट्टी आ ने दोसर दिस जाइ-अबैक
छुट्टी।
जगदीश
प्रसाद मण्डलकेँ १९९८ ई. धरि अबैत-अबैत पूर्वांचल देखैक एते जिज्ञासा बढ़ि गेलन्हि जे अपनाकेँ
ओ नै सम्हारि पेलन्हि। ओना समैक पलखति भेट गेलनि आ से भेटलनि दुर्गापूजाक जिम्मासँ
अलग भेलापर। दोसर कारण ईहो भेलनि जे पचासो सँ ऊपर मुकदमा निवटि गेल छलनि जइसँ
काेट-कचहरीक आवाजाही सेहो कमि गेलनि। दूटा सेशन केश (३०७ आ ४३६ अर्थात् मृत्युक
प्रयास आ अगिलग्गी।) मात्र बचि गेल छलनि। तहूमे ४३६ (अगिलग्गी) केश हराइये
गेलै। हरा ई गेलै जे झंझारपुर-मधुबनीक बीच जे कोर्टक बदला-बदली भेलै ओइमे ई केस
हरा गेलै। ओना कते गोटे मुँहेँ सुनने रहथि जे कोटसँ केशक फाइलो गाइब होइ छै। आ ईहो
सुनने रहथि जे केशो हरा जाइ छै। ओना दुविधा रहबे करन्हि। जइसँ खुशियो होइन्हि आ
चिन्तो। दोसर ३०७ (एटेम्प टू मर्डर) रहन्हि ओइमे तँ सजा भऽ गेल रहनि मुदा खुशी
ई रहन्हि जे जते सजाए कानूनी दौड़मे हेबाक चाही रहै से नै भेल रहै, तँए मजगूतो डोरी भत्ता तोड़ि-तोड़ि टूटि जाइ छै,
लाभ-हानि मुकदमासँ (३०७सँ) जे भेल होइन्हि मुदा एकटा अनुभव जरूर भेलन्हि जे भ्रष्ट
न्यायालयक कुरसी केना डोलैत रहै छै। ओना कोट-कचहरीसँ निसचिनती जकाँ जरूर भेला।
मुदा चिन्ता तँ रहबे करन्हि। हजार देवी-देवतासँ जहिना एक जगदम्बा तगतगर,
तहिना दुनू केश रहन्हि। एक दिन जखन सभ केशकेँ मन पाड़ि
आइ.पी.सी.सँ मिलेलन्हि तँ बूझि पड़लन्हि जे जँ शुरूहे सँ सजाए होइत अबैत
रहितन्हि तँ भरिसक सभ दिन जहलेमे अगिला केशक फैसला सुनितथि। मुदा केहेनो फड़ल
आमक गाछ किअए ने हुअए मुदा पकलापर बा बिहाड़िमे हहरि एक्की-दुक्की गिनतीमे
चलि अबैए तहिना भेल रहन्हि। भीम जखन अभिमन्युकेँ सातक फाटक तोड़ैक भार लऽ
लेलनि तेहने मनमे उठलनि। फेर ठमकल सभ केशक सजाए जोड़लन्हि तँ १०७ बर्ख पुरैत
रहन्हि। जिनगी दिस तकलनि तँ बूझि पड़लन्हि जे सए बर्खक काज तँ पुरिये गेलन्हि।
जँ नै केने रहितथि तँ दोखी केना भेला? साउनक साँप जकाँ
केचुआ छोड़ैक मौसम देखि जिनगी बदलैक विचार केलनि। पैछला जिनगी तँ अगिला जिनगीक
सोंगर बनि गेल छलनि। साहित्य-दिशामे बढ़ैक विचार उठलनि। मुदा साहित्यक विद्यार्थी
तँ रहि चुकल छला, सूर-पता तँ बूिझ चुकल छला। टेबिया-टेबिया
किछु साहित्यकारक साहित्य पढ़ए लगला, मुदा मन फेर ठमकि
गेलनि। मन ठमकि गेलनि ई जे किताब बात जँ आँखिक देखल हुअए ओ बेसी नीक होइए। किताब
किनैक खर्चक कटौती कऽ घूमैक विचार केलनि। देशक केरल, कर्नाटक,
कश्मीर छोड़ि सभ राज्य देखलनि। मुदा जून २०१२ ई.मे केरलक धरतीपर कोच्चिमे जखन “गामक जिनकी” लघुकथा संग्रह लेल टैगोर साहित्य पुरस्कार प्राप्त भेलनि तँ केरल
सेहो घुमि लेलनि। १९५७ ई.मे केरलमे वामपंथी सरकार बनल छल। देशक ओ राज्य जइठाम
शत-प्रतिशत पढ़ल-लिखल छथि। खुशी भेलनि।
अखन
धरि भूगोल एतबे बुझै छला जे देशक पूर्वी भाग असाम छी। आन-आन राज्य जे बनल ओ
पछातियो बनल आ चर्चो संक्षेपे छल। हायर सेकेण्ड्री धरि भूगोल पढ़ने छला। पछाति
नहिये पढ़लनि। तहूमे किछु घटबिये भऽ गेलनि, घटवियो स्वाभाविके भेलनि। स्वाभाविक ई जे
जहिना एम.ए. पास, हाइ स्कूलक शिक्षक बनि, हाइ स्कूल पास मिड्ल स्कूल भेलोपर बरदास कइये लइ छथि तहिना ईहो
केलनि।
आसीन
मास, दुर्गापूजाक
समए। जगदीश प्रसाद मण्डल एटलस निकालि अजमबए लगला। घरसँ बिराटनगर पहुँचि जेता,
बिराट नगरसँ सिलीगुड़ी। ओतौ रहैक ठौर छन्हि,
ओतए सँ असाम आ गौहाटीसँ त्रिपुरा। मुदा दुनूमे बहुत अंतर भेल। गौहाटीसँ अगरतलाक
बस चारि बजे अपराहनमे जे खुजलनि ओ दोसर दिन डेढ़ बजे अगरतला पहुँचल। जहिना
भेड़ी जेरमे हूड़ार चलि अबैए तहिना बससँ उतरलापर बूझि पड़लनि। भाषाक दूरी,
जहिना हिन्दी जननिहार तहिना अंग्रेजी। बस धरि तँ हिन्दीसँ
काज चलि चुकल छलनि, बससँ उतरिते, भुखाएल
रहबे करथि, पहिने हाेटलमे जा खेलनि। मुदा एकटा स्पष्ट
अंतर ई बूझि पड़लनि जे जे सस्त खेनाइ सिलीगुड़ीमे भेटलनि ओ आगू कतौ ने भेटलनि।
कनीटा उदाहरण- बरपेटा असाम रातिक एक बजे बस एकटा होटलक आगूमे लागि गेल, अकड़ल यात्री सभ उतरि होटल पहुँचल। हॉल जकाँ होटल जइमे तीन बसक यात्रीक
बेवस्था। चारि रोटी-तरकारीक दाम बीस रूपैया लेलकनि। मुदा देखलनि जे एक प्लेट
माछ वा मांसबला रहै तँ ओकरा सभसँ एक-एक सए रूपैया लेलकै जे सिलीगुड़ीमे दू रूपैया
पचास पाइमे खुअबैत रहै। होटलसँ निकलि थानापर गेला। कियो हिन्दी बुझनिहार नै।
काली बाबूक नाआें कहिते एकटा सिपाही डेरापर पहुँचा देलकनि।
जारी...
जगदीश
प्रसाद मण्डल
विहनि
कथा-
१
छूटि
गेल
तृतीयाक
साँझ भगवती स्थान दऽ सावित्री बाबा लग आबि फुदकैत बाजल-
“बाबा, एकटा बात बुझलौं हेँ?”
मद
भरल पोतीक बात सुनि आगू सुनैक आशामे आस काशीनाथ ओइ संगीत प्रेमी जकाँ जे एकक
पछाति दोसरो सुनए चाहैत,
मुँह बाबि पोती दिस देखए लगलाह। मुँह रोकि सावित्री महराइक ओइ
पलगाँ जकाँ प्रतिक्षा करए लगली। काशीनाथक मन फड़फड़ेलनि जे भरिसक चुप्पा-चुप,
धुप्पा-धुप खेल ने भऽ गेल। हमरा उठलेसँ काज तँ हमरा बैसलेसँ काज।
सावित्रीकेँ
काशीनाथ पुछलखिन-
“की सुनलौं?”
“अबै छलौं ते अहाँ दे लोक सभ बजै छलाह जे ओ आब ककरो नै गरिअबै छथिन!”
गाइरिक
नाओं सुनि सावित्रीकेँ अनुकूल बनबैत काशीनाथ बजलाह-
“बुच्ची, कते के गरिआएब। अपने मुँह दुखा जाइए।
छोड़ि देलिऐ तँए छूटि गेल।”
२
अकास
दीप
दिवालीक
एक दिन पहिने गाममे रंग-बिरंगक अकासदीपक खूँटा गड़ल देखि मनोहरोक मनमे उठल जे
अपनो ऐठाम जराबी मुदा लगले मन घेड़ा गेलै जे पावनि-तिहार तँ परम्पराक हिसाबे
चलैत अछि, जँ से नै तँ एके समाज माने (एक जातिक) एकेटा पावनि किछु गोटेकेँ होइत
छन्हि, किछु गोटेकेँ नहियो होइत छन्हि। कारणो स्पष्ट
अछि जे जाति दियादमे बँटल अछि। जँ िदयादीक भीतर पावनिक दिन अशौच भऽ जाइत
तखन टूटि जाइत। किछु गोटे खंडित बूझि जोड़ि लैत छथि,
किछु गोटे छोड़ि दैत छथि। तइ संग ईहो होइत रहै छै जे बहरवैया आमदनीपर जिनका
नहियो होइत छलनि ओहो नव शिरासँ शुरूहो करैत छथि। ओझराइत मनोहर बाबासँ पुछैक विचार
केलक।
मनोहर हाइ स्कूलमे
पढ़ैत अछि। घरक कोनो काज करैसँ पहिने बाबासँ पूछब जरूरी बुझलक।
सात बजे साँझ। चाह पीब
पान खाइते श्यामलाल गप करैक मूडमे एला। केकरो नै देखि चौक दिस जाइक विचार करिते
रहथि आकि मनोहर आबि बाजल-
“बाबा, एकटा विचार मनमे भेल?”
श्यामलाल-
“की?”
“ऐबेर अपना गाममे सइयोसँ बेशी अकास दीप दिवाली दिन बड़त!”
“ई तँ नीक बात भेल।”
श्यामलालकेँ
अनुकूल होइत देखि मनोहर बाजल-
“बाबा, अपनो दरबज्जापर...?”
काँच
कड़ची वा पघिलल काचकेँ जेहेन साँचामे देल जाइत तेहने ने वस्तुओ बनैत अछि। मनोहर
बच्चा अछि हलहोड़िमे मन उड़ि गेलै। श्यामलाल कहलखिन-
“बौआ, जइ गाममे मटिया तेल, जेकर
उपयोग गाममे खाली डिबिये टामे होइ छै, तहूक हाहाकार मचल
रहै छै। तइठाम तू भरि राति मासो दिन डिबिया बाड़वह से केहेन हएत?”
३
कनमन
साढ़े
चारि बजैत। हाइ स्कूलसँ अबिते सुधीरक नजरि दरबज्जापर बैसल बाबा श्याम सुन्दरपर
पड़लनि। दरबज्जा-अंगनाक बीच मोड़पर सुधीर तेकठी जकाँ ठाढ़ भेल। केम्हर डेग
बढ़ौत से फड़िछेबे ने करैत। बाबाकेँ पुछियनि जे किअए मन खसल अछि, आकि किताब रखि
कपड़ा बदलि आबी। रस्तेसँ भूखो-पियास लगले अछि। नबे बजेक खेलहा छी।
तेकठीक तीनू खूँटाक
बीच अपनाकेँ सुधीर पौलक जे दूटाक कनोत तेकठी नाओं धड़बैत अछि जखन कि तेसरक नाआें
गोरी भऽ जाइ छै, जेकरा ऊपर लाद लादि लदाना दइ दइ छै। बाबाक
बात बूझब सभसँ जरूरी अछि, मुदा बरदाएल हाथे कइये कि सकबनि।
कपड़ा बदलब ओते महत नै रखैत अछि तँए एना करी जे बाबाकेँ कहियनि जे हमहूँ आबि
गेलौं जइसँ जाबे ओ अपन बात बजता ताबे किताव राखि आएब। कनी डेगमे झाड़ अानए पड़त।
सहए केलक। बाजल-
“बाबा, किअए मन खसल अछि?”
कहि
किताव राखए आंगन गेल। किताव राखि श्याम सुन्दर लग आबि सुधीर बाजल-
“बाबा, मन खसैत कारण कि अछि?”
आस-निआसक बीच श्याम सुन्दर
ओझड़ाएल रहथि, तँए नजरि खसल छलनि। पोताक जबाव भारी पबैत छलाह। चालीस बर्खक संगी
हेरा-फेरीमे जहल चलि गेल छलनि, तेकरे सोग। मुदा बाल-बोध लग
बाजी वा नै बाजी। छिपाएब झूठ हएत नै छिपाएब सेाहे तँ नीक नहिये हएत। नीकक चर्च
हेबाक चाही, अधलाक तँ फलो अधले हएत। एहनो तँ भऽ सकैए जे छिपबैत-छिपबैत
छिनारक छिनरपनिये छीप जाए। मुदा एहनो तँ भऽ सकैए जे एक-दोसराक अधला छिपबैत-छिपबैत
छिपारकेक समाज बनि जाए। तत्-मत् करैत श्याम सुन्दर बाजल-
“बौआ, अखने सुनलौं जे रूपलाल जहल चलि गेल। मिरचाइक
झाँझ जकाँ ओहए मनकेँ मलीन केने अछि।”
श्याम सुन्दर जे कहि
अपनाकेँ हटबए चाहै से लगले नै हटलनि। कारण भेलनि जे जहलक नाओं सुनि सुधीर दोहरा
देलकनि-
“किअए रूपलाल बाबा जहल गेला?”
सुधीरक
प्रश्न श्याम सुन्दरकेँ ज्वर आनि देलकनि मुदा ज्वार नै बनि तुड़छैत ज्वारि
तँ आबिये गेल रहनि। बुझबैत बजलाह-
“एते पुरान रहितो रूपाला समैकेँ ठेकानबे ने केलक। पुरना चालिसँ आब काज
चलैबला छै! बुझथुन जे केहेन दादासँ पल्ला पड़ल।”
४
खिलतोड़
आकाशवाणी
केन्द्रक कार्यक्रमक कृषि विभागसँ दयाकान्त तीस बर्ख पछाति सेवा-निवृति
भेला। खेली-पथारीक कार्यक्रमक चिन्हार चेहरा बनौने रहला। नोकरी पाबि जिनगीमे
बहुत किछु केलनि। तीनू बेटो आ दुनू बेटियोकेँ पढ़ा-िलखा, नोकरी धड़ा नेने छथि।
अपनो रहैक बेवस्था शहरेमे कऽ लेलनि। सेवा-निवृत्तिक चारि बर्ख पछाति मन उविएलनि
जे शहरमे नै रहब, बाप-दादाक बनाओल बामेमे रहब। मन उविआइक
कारण भेलनि जे पुरना संगी सभमे किछु गोटे आन शहर, तँ किछु
गोटे गाम आ किछु गोटे मरियो गेलाह। पछाति जे संगी भेटलनि, हुनका सभसँ तेहेन सम्बन्ध नै बनि सकलनि जेहेन पहिलुका सबहक संग छलनि।
दूर रहने परिवारोक (बेटा-बेटीक) सम्बन्ध पतराये गेल रहनि। पत्नियो संगी नै
बनि सभ दिन भनसिये रहि गेलनि।
खंडहर जकाँ घर-घराड़ी।
गाम अबिते पहिने घर-अंगना, बीस बर्खसँ परता पड़ल चापाकल
उड़ाहलनि। दरबज्जापर अबैत-अबैत मास दिन लगि गेलनि। दरबज्जापर अबिते देखलनि
जे अगिला बाड़ी परती पड़ल अछि। जँ एकरा चौमास बना लेब तँ सालो भरि परिवारक
तीमन-तरकारी तँ चलबे करत जे किछु बाँटियो-खोंटि लेब।
सहए
केलनि। कहिया कतए सँ परता पड़ल खेतकेँ गहींरसँ ताम करबा दयाकान्त चौमास बनौलनि।
अल्लूक खेतीक केलनि। अखन धरि जे अल्लूक खेतीक सम्बन्धमे बुझै छलाह तही हिसाबसँ
तैयारो केलनि आ खाद-कीटनाशक दऽ रोपबो केलनि।
बीस दिन रोपला पछाति
खेतमे चारि आना गाछ देखलनि। मुदा घबड़ला नै, सबूर केलनि
जे अखन जनमइयोक समए छै। तीस दिन पछाति जखन ओहो चौअन्नी गाछमे सँ आधासँ बेसी जरिये
गेलनि तखन माथ ठमकलनि। मुदा पुछबो किनकासँ कएल जाए। तहूमे जिनगी भरि अपने
दोसरकेँ बुझेलौं। ओना ओझरी मनमे लगए लगलनि मुदा चेत गेलाह। जे खेतीक मर्म बुझैत
होथि तिनकासँ बूझब नीके छी। बूझब, गहराइसँ बूझब आ मर्म
बूझब भिन्न होइत अछि।
ठेहिआएल दयाकान्त
दीनानाथ ओइठाम पहुँचलाह। दयाकान्तकेँ देखिते दीनानाथ बजला-
“आऊ-आऊ, लाल भाय।”
रेडियो
स्टेशनमे लाल भाइक नाओंसँ दयाकान्त छला तँए लाले भाइक नाओंसँ जनैत छन्हि।
चाह
पीब दयाकान्त बजला-
“दीना भाय, अल्लू रोपलौं से गाछे ने भेल?”
जहिना
सौरखीक पात देखि डाँट पकड़ि सौरखी उखाड़ल जाइत तहिना दीनानाथ पकड़ि पुछलखिन-
“अल्लू खुनि कऽ देखलिऐ जे सड़ि गेल आकि जीविते अछि?”
“हँ, सभ सड़ि गेल।”
“खेतमे हाल केहेन अछि?”
“से तँ बढ़िया अछि। ओते नै अछि जे अल्लू सड़ि जाएत।”
“तखन?”
“सएह नै बुझै छी।”
“बीआ काटि कऽ रोपने छलौं कि सौंसे?”
“गोटगरहा सौंस रोपने छलौं। तइ संग खादो आ कीटनाशको भरपूर देने छलौं।”
खादक
मात्रा सुनि दीनानाथ बजला-
“देखियौ कहिया कतए सँ जमीन पड़ता छल खिलतोड़ भेल। ओकरा अपनेमे ओते शक्ति
छै जे सुभर उपजा दऽ सकैए। तइमे तते खाद दऽ देलिऐ जे बीये जरि गेल।”
५
मुँह-कान
काल्हिये
बैंकक मैनेजर आबि सुनरलालक गाएकेँ सेहो देखि गेल छलाह। एक्कैस हजारक गाए। गामक
किसानक बीच एकछाहा चर्च। कियो सिलेब रंगक चर्च करैत तँ कियो सिंह-सिंगहौटीक।
कियो थुथुनक चर्च करैत तँ कियो गरदनिक अगिलाक।
जइठाम मनुष्योकेँ उचित
अन्न नै भेट रहल अछि तइठाम मवेशी पालन धीया-पुताक खेल छिऐ। कते दूधक जरूरत अछि, तइले कते मवेशीक जरूरत पड़त मूल प्रश्न भेल।
एक
तँ एक्कैसक हजारक गाममे आएल अछि। अखन धरि जे नै आएल छल। बैंकक लाभ जरूर भेल।
मनधनो काका गाए देखए सुनरलालक ओइठाम एला।
गाइक रंग-रूप देखि
मनधन काका चैन होइत तमाकू खाइले बैसलाह। खुशीसँ खुशिआएल भेल सुनरलाल बाजल-
“काका, बहूदिनसँ हीक गड़ल छल जे एकटा नीक गाए
खुँटापर बान्हब, से भगवान पूर केलनि।”
भवधारमे
बहैत सुनरलालकेँ देखि मनधन काका कहलखिन-
“बड़ सुनर गाय छह। मलकार की सभ कहलकह?”
काजक
जड़ि दिस बढ़ैत सुनरलाल बाजल-
“चारि मास पछाति एक संझू भऽ जाएत आ छह मास लागत।”
“कते दूध होइ छह?”
“दू किलो भिनसर आ डेढ़ किलो साँझमे।”
दूधक
नाओं सुनि मनधन काका चौंक गेला जे बाप रे कतए सँ बैंकक कर्ज चुकाओत, कतए सँ गाइक खर्च
जुटाओत आ कतए सँ अपने गुजल करत। बात आगू नै बढ़ा मनधन काका सुनरलालकेँ चरिअबैत
कहलखिन-
“छब दे तमाकुल खुआबह। एकटा काज मन पड़ि गेल।”
“एना अगुताइ किअए छह?”
मुदा
मनधन काकाकेँ कोनो जबाब नै फुड़लनि। मनमे नचैत रहनि युग तँ आर्थिक मोड़ लऽ रहल
अछि। मुदा घिड़नीक चालि किमहर छै वस्तुक गुण दिस आकि सुआद दिस?
६
बुधनी
दादी
जहिना
कुमहारकेँ भादवक रौद बादलमे झपा गेने दुर्दिन आगूमे नाचए लगैत तहिना बुधनी
दादीकेँ साल भरिसँ भऽ रहल छन्हि। साल भरि पहिने तक, जाबे पति जीवैत छलनि
ताबे दिल्लीक कमाइसँ जे सुख केलनि, रहितो आब नै भऽ पाबि
रहल छन्हि। सोलह कोठरीक हथिसार जकाँ मकानमे असकरे रहैत डर होइ छन्हि जे कहीं
सुतली रातिमे भूमकम भेल आ घर खसल तँ महीनो दिनमे ऊपर हएब िक नै। तरेमे सड़ि कऽ
महकि जाएब।
जहियासँ बुधनी दादी
नैहरसँ सासुर एली तहियेसँ कहू आकि नैहरोमे तइसँ पहिनेसँ कहू, नहेला पछाति हनुमान चलीसा पढ़िते छथि। किताब देखि कऽ नै मुँह जुआनिये।
गामक तीन टोलक आबा-जाही बुधनी दादीक छन्हि। कोन-पावनि कहिया हएत आ कोन उपास
कहिया पड़त से हिसाव जोड़ए अबै छन्हि। तइ संग ईहो छन्हि जे सामाक गीत टोलक
कोन बात जे गामेमे सभसँ बेसी अबै छन्हि।
छठिक भिनसुरका अर्ध पड़ि गेल आइसँ सामाक गीत हएत। दसमी
श्रेणीक राधा बुधनी दादी लग पहुँचल। पहुँचिते राधा बुधनी दादीकेँ गोड़ लागि बाजल-
“दादी, अपन मोबाइल नंबर दऽ दिअ। जखन
अबैक छुट्टी हएत एबो करब नै तँ मोबाइलेपर लिखि देब।”
मोबाइलिक नाओं सुनिते बुधनी दादीक मन गाछसँ खसल कटहर जकाँ
आँठी उड़ि कतौ, नेरहा उड़ि कतौ, छहोछित भऽ गेलनि। बजलीह-
“बुच्ची, आब तोरा सबहक जुग-जमाना एलह। बेटा मोबाइल
पठा देलक जइसँ कहियो काल धीयो-पुतो आ बेटो-पुतेाहुसँ गप-सप होइ छलए। सेहो केदैन
चोरा लेलक। मरि दिन अंगनेमे बैसल रहब से पार लागत। मूस तते भऽ गेल अछि जे ने
नुआ-विस्तक सेखी रहए दइए आ ने खाइ-पीबैक।”
राधा-
“दादी, एहिना जिनगी चलै छै।”
बुधनी
दादी- “बुच्ची, जीवैक मन होइए मुदा तेहेन-तेहेन आपैत-विपैत सभ अछि जे हाेइए तइसँ नीक
भरमे-सरमे मरि जाइ।”
७
अनदिना
शिक्षक
अमरनाथकेँ देखिते रामकिसुन बाजल-
“मास्सैव, अनदिना गाममे देखै छी?”
रामकिसुनक
प्रश्नसँ अमरनाथ अचंभित भऽ गेला जे एहेन बात किअए पुछलनि। मुदा बाजबो तँ उचित
नहिये हएत। रंग-बिरंगक जहिना शिक्षक छथि तहिना विद्यार्थियो अछि। जेहने
चलबैबला अछि तेहने चलौनिहारो अछि। कि हमरा कहने झूठ भऽ जेतै जे शिक्षक सभ
दरमहे टा उठबए विद्यालय जाइ छथि, तँए कि ईहो झूठ भऽ जाएत जे सरकारी दहिन
गबैया जकाँ महिने-महिने दरमाहा देब छोड़ि सालक-सालेक पाहि लगबै छै। अमरनाथक मन
ठमकलनि। अनदिना गाममे देखै छी, अहाँ गामसँ हटि नोकरी करै
छी, बिनु छुट्टीक दिन गाममे छी कि समाजक एतबे दायित्व
बनै छै जे फल्लाँ भाइक सातो बेटा गुरुजी बनि गेलखिन। अधभर मुस्की दैत अमरनाथ
कहलखिन-
“भाय, की कहै छी, जुगेमे भूर भऽ
गेलै। अमैया छुट्टीमे गाम एलौं हेन आ ऐठाम देखै छी जे फैजली सभ कोशेबो ने कएल हेन।”
दिन
ठेकनबैत रामकिसुन बाजल-
“कते दिनक छुट्टी अछि जे एना हदिया गेलौं।”
“आब कि ओ जुग-जमाना रहल जे रोहनियासँ फैजली तक खाइक छुट्टी होइ छै। आधासँ
बेसी छुट्टी कटियो गेल अछि। जब हमर स्कूल खुजल तेकर पछाति आन-आन स्कूलमे
छुट्टी हेतै।”
रामकिसुन-
“ई तँ
अजगुते भेल?”
दहिना
हाथसँ चानि ठोकि अमरनाथ बाजल-
“अहाँ अजगुत कहै छिऐ। एतबे अछि। पहिने सरकारियो ऑफिसमे आ आनो-आनो ठाम
किरानी होइ छलै अखनो अछि। तहिना स्कूलमे शिक्षक होइ छला अखनो छथि। मुदा आबक
शिक्षक सालो भरिक नै छह मसिया बनि गेलाह। छह मास धिया-पुताकेँ पढ़ाउ आ छह मास
ऑफिसक काज कररू। जहिना नाचमे लेबरा सभ नै लेबराइ करैए तहिना ने हमहूँ सभ कखनो
माल्थस रॉविनसन करै छी तँ कखनो आबि घरे-घर बकरी-छागरक गिनती करै छी।”
अमरनाथक
बात सुनि रामकिसुन ओल जकाँ कबकवेला नै, मुस्की दैत बजलाह- “होउ,
अहीं सबहक जुग-जमाना छी, जे काटब से काटि लिअ।”
रामकिसुनक काटब सुनि अमरनाथ
अह्लादित होइत बजलाह-
“ठीके ने अहाँ कहै छी। अपना सभकेँ जे सभसँ छोटका दिन होइए, ओइमे कथीक छुट्टी होइए से बूझल अछि?”
“नै।”
“बड़ा दिनक!”
८
अपन
काज
तेजीसँ
समए अगुएने, विकास भेन महगियोक वृद्धि धकधका गेल। तहूमे तीमन-तरकारीक तेजी भेने,
बाड़ी-झाड़ीसँ टपि खेत-पथार दिस बढ़ल। जइ चौमासमे अंडी-बगहंडीसँ
लऽ कऽ भाँग-धथुरक बिरदावन रहैत आएल छल ओ कटि-खोंटि चौमासो दिस घुसकुनियाँ
कटलक।
अखन
धरि कपलेसर परिवार धरिक तरकारी उपजबैत छल सेहो कोनचरमे सजमनिक गाछ, आ गौसारपर अल्लू-कोवी,
मिरचाइ, भट्टा उपजबैत छल ओ चारि कट्ठा कोवी
खेती करत। ओना पाँच बीघा जोतक किसान कपलेसर, मुदा खेतमे
खादक हिसाब धाने-गहुमक बुझैत अछि।
मिरचाइ बाड़ीकेँ
कड़चीसँ भोला बतिअबैत रहथि आकि कपलेसर अबिते पुछलकनि-
“भैया, चारि कट्ठा कोवी खेती करब, तइमे कते खाद लगतै?”
कपलेसरक
प्रश्न सुनि भोला तारतममे पड़ि गेला। रंग-बिरंगक प्रश्न मनमे उठलनि। जइ खेतमे
पहिल बेर खेती हएत आ जइ खेतमे साले-साल होइ दै, उपजैक दृष्टिसँ दुनू एक केना भेल।
कोवीक पछिला फसिल कि छलै, सिरो तँ रंग-रंगक होइ छै। कोनो
छह आंगुर ऊपरे धरिक तँ कोनो बीत भरिक, कोनो तोहूसँ गहींरक।
जँ खेत खसले अछि तँ कते दिनसँ खसल अछि तही हिसाबसँ ने रसेबो करत। तहूमे पृथ्वीक
रस तँ आरो एकभग्गु छै। भोलाक मनमे लगले उठलनि जे जखन बेचारा पूछए आएल सेहो ओहिना
नै देखबो करैए। तखन किछु नै कहिऐ से केहेन हएत। किछु कहैले ठोर चटपटेलनि मुदा
मनमे उठि गेलनि जे कोन खादक नाओं कहबै। ओहोमे तँ करामतिये अछि। एक्के खादमे
कथूक मात्रा बेसी रहै छै तँ कथूक कम। मन अकछए लगलनि। जे अनेरे अपनो काज बरदा
मगजमारी कऽ रहल छी। मुदा धाँइ दऽ किछु कहियो देब केहेन हएत। मन घुमलनि अपन जबाब
अपने उठलनि जे काज बरदाइए आ कि दोसर काज ठाढ़ करैए। असथिर मन होइते पोखरिक
पानिमे जहिना हवा पाबि हिलकोर लगैए तहिना हिलकोर उठलनि। प्रकृतिक हिसावसँ
मौसम बनै-बदलैत अछि। फसिलक अपन गति छै। तइठाम क्षेत्र-क्षेत्रक मिलान नै हएत
तँ उपजाक कते भरोस कएल जाएत। दुनियाँ घर अंगना बनि गेल अछि दुरसक बात बेसी बूझै
छी आ घरक बात बुझिते ने छी। गहुमेक बाउगक समए इलाका-इलाकामे अलग-अलग तिथिसँ
होइत अछि, तेकरा केना बूझब। अपन बात सहजे शीतगृहमे रखि
देने छी नइ तँ जयंती बाबड़ीमे थोड़े वनहाएत। मन थीर होइते भोला बाजल-
“कपले, पढ़ल-लिखल जेहेन छी से तहूँ जनिते छह,
आब तोरो उमेर कम नहिये भेलह। खेती करै छी पुछलह तँ कहै छिअह। चारि
किलो डी.ए.पी. तीन किलो पोटाश, कीटनाशक संग खेतमे मिला दिहक।
नवका किश्मक बीआ छेबे करह सवा-हाथ, डेढ़-हाथपर रोपिहह।”
ऐ रचनापर अपन
मंतव्य ggajendra@videha.com पर पठाउ।


c: text/html

text:
मुंबई । ककरो यदि बिना कोनो अभिनय अनुभव कए फिल्म मे काज करबाक मौका भेट जाए त एकरा की कहल जा सकैत अछि? शायद एकरे किस्मत या भाग्यवाला कहल जा सकैत अछि। बिहार क मधेपुरा क रहनिहार आनंद देव कहियो नहि सोचने छलाह जे ओ फिल्मी पर्दा पर जेताह। मॉडलिंग क दुनिया स अभिनय सिखलाक बाद फिल्मी पर्दा पर आयल देव क पिताजी सिंदरी फर्टिलाइजर मे छलाह। देवक जन्म सेहो सिंदरी मे भेल अछि।
हाल मे हुनकर अभिनय स सजल भोजपुरी फिल्म प्यार बिना चैन कहां रे रिलीज भेल अछि, जेकरा लोक सब खूब पसिन केलक अछि। एहि संबंध में देव क कहब अछि जे ओ एहि स बेहद खुश छथि आ ओ कहला जे आगू एहि स्नेह कए बचेबा लेल ओ एहि स नीक काज करैत रहताह। ओ कहला, एकटा नव कलाकार क रूप मे निश्चित तौर पर इ विश्वास नहि छल जे हमरा एतबा लोकक स्नेह भेटत, मुदा हम काज पूरा मन लगा कए केने रही। ओना हमर मानब अछि जे कोनो फिल्म क सफलता टीम वर्क पर निर्भर होइत अछि। फिल्म क हर पार्ट नीक होइत अछि, तखने लोक ओकरा पसीन करैत अछि, कहानी नीक छल, जे लोकक दिल मे उतरि गेल।
ओ कहला जे मॉडलिंग क दौरान एहि फिल्म क निर्माता अनंजय रघुराज हमरा देखलाह। ओकर बाद ओ हमरा फिल्म प्यार बिना चैन कहां रे क एकटा चरित्र अमर क रोल देलथि।
देव कहला जे हुनकर दू टा नव फिल्म क शूटिंग जल्द शुरू होएत। एकटा अछि राजकुमार-असलम खान क साइकिल वाला गुंडा आ दोसर आनंद सिंह क चंचली।
मुख्य पृष्ठ फीचर भेटत लोकक स्नेह अछि पूरा विश्वास: आनंद देव

robotstxt: allowed

filter: keep


text:
दुर्गा भगवतीक ११ अनुपम नाम, भक्त लेल सुलभ आ कल्याणकारी साधनाक अचूक मंत्र
स्वाध्याय
– प्रवीण नारायण चौधरी
ॐ जयन्ती मङ्गला काली भद्रकाली कपालिनी।
दुर्गा क्षमा शिवा धात्री स्वाहा स्वधा नमोऽस्तुते॥
जयन्ती, मङ्गला, काली, भद्रकाली, कपालिनी, दुर्गा, क्षमा, शिवा, धात्री, स्वाहा और स्वधा – एहि नामसँ प्रसिद्ध जगदम्बिके! अहाँकेँ नमस्कार अछि।
१. जयति सर्वोत्कर्षेण वर्तते इति ‘जयन्ती’ – सबसँ उत्कृष्ट आ विजयशालिनी।
२. मङ्गं जन्ममरणादिरूपं सर्पणं भक्तानां लाति गृह्णाति नाशयति या सा मङ्गला मोक्षप्रदा – जे अपन भक्तकेँ जन्म-मरण आदि संसार-बंधनकेँ दूर करैत छथि, ओहि मोक्षदायिनी मङ्गलमयी देवीक नाम ‘मङ्गला’ थिक।
३. कलयति भक्षयति प्रलयकाले सर्वम् इति काली – जे प्रलयकालमे सम्पूर्ण सृष्टिकेँ अपन ग्रास बना लैत छथि, वैह ‘काली’ थिकीह।
४. भद्रं मङ्गलं सुखं वा कलयति स्वीकरोति भक्तेभ्यो दातुम् इति भद्रकाली सुखप्रदा – जे अपन भक्तकेँ देबाक लेल टा भद्र, सुख किंवा मङ्गल स्वीकार करैत छथि, वैह ‘भद्रकाली’ छथि।
५. कपालिनी अपन हाथमे कपाल तथा गलामे मुण्डमाला धारण करयवाली थिकीह।
६. दुःखेन अष्टाङ्गयोगकर्मोपासनारूपेण क्लेशेन गम्यते प्राप्यते या सा दुर्गा – जे अष्टाङ्गयोग, कर्म एवं उपासनारूप दुःसाध्य साधनसँ प्राप्त होएत छथि, से जगदम्बिका ‘दुर्गा’ कहाएत छथि।
७. क्षमते सहते भक्तानाम् अन्येषां वा सर्वानपराधान् जननीत्वेनातिशयकरुणामयस्वभावादिति क्षमा – सम्पूर्ण जगत् केर जननी भेलासँ अत्यन्त करुणामय स्वभाव होयबाक कारण जे भक्त अथवा दोसरहुकेर सब अपराध क्षमा करैत छथि, हुनक ‘क्षमा’ थिकन्हि।
८. सभक शिव अर्थात् कल्याण करयवाली जगदम्बाकेँ ‘शिवा’ कहल जाएत छन्हि।
९. सम्पूर्ण प्रपञ्चकेँ धारण करबाक कारण भगवतीक नाम ‘धात्री’ छन्हि।
१०. स्वाहारूपसँ यज्ञभाग ग्रहण कयकेँ देवतालोकनिक पोषण करयवाली छथि।
११. स्वधारूपसँ श्राद्ध आर तर्पणकेँ स्वीकार कयकेँ पितरलोकनिक पोषण करयवाली छथि।


text:
वृन्दावन
बृन्दावन भारतक उत्तर प्रदेशक मथुरा जिलामे अवस्थित एउटा सुन्दर शहर छी । बृन्दावन भारतक एक प्रसिद्ध तीर्थस्थल छी । मथुरा क्षेत्र एक स्थान छी जे भगवान कृष्ण क लीला सँ जुडल अछी ।ई स्थान श्री कृष्ण भगवान कऽ बाल समय कि लीलाए कऽ स्थान मानैत अछी। ई मथुरा सँ १५ किमी दूरी मे अछी । एही स्थान मे श्री कृष्ण आ राधा रानी कऽ मन्दिर कऽ विशाल संख्यामे अछी । ई स्थित बांके विहारी जी क मन्दिर सबसँ प्राचीन अछी। एही वाहेक श्री कृष्ण बलराम इस्कान मन्दिर तथा श्री कृष्ण प्रणामी मन्दिर आ निधि वन सेहो दर्शनीय स्थान छी। हरिवंश पुराण, श्रीमद्भागवत, विष्णु पुराण आदि मे वृन्दावन कऽ महिमा क वर्णन कएल गेल अछी ।


text:
पटना : महिला सशक्तीकरण क दिशा मे एकटा और डेग बढबैत राज्य सरकार पैक्स (प्राथमिक कृषि साख समिति) सहित तमाम सहकारी समिति क प्रबंध समिति मे महिला कए 50 फीसद आरक्षण देबा क निर्णय केलक अछि। एकरा लेल सोमदिन मंत्रिपरिषद क बैसार मे ‘स्वावलंबी सहकारी समिति अधिनियम 1966’ आ ‘सहकारी सोसाइटी अधिनियम 1935’ मे संशोधन क प्रस्ताव कए मंजूरी द देल गेल। बिहार दिवस क मौका पर मुख्यमंत्री नीतीश कुमार पैक्स क प्रबंध समिति क चुनाव मे 50 प्रतिशत सीट महिला लेल आरक्षित करबाक घोषणा केने छलाह।
कैबिनेट एकर संगहि कुल 26टा प्रस्ताव कए मंजूरी द देलक। विधानमंडल क चालू सत्र मे एहि सब विधेयक कए पेश कैल जाएत। खेल कए प्रोत्साहन देबा लेल आ खेल संगठन पर नियंत्रण क खातिर सरकार एहि स संबंधित विधेयक क प्रारूप कए सेहो झंडी देखा देलक। संगहि बिहार प्रशासनिक सेवा क उप सचिव क 66टा अधिकारी कए एडीएम स्तर मे प्रोन्नति क प्रस्ताव कए स्वीकृति द देल गेल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
पटना। 14 जनवरी। मकर संक्रांति के अवसर पर आरजेडी सुप्रीमो लालू प्रसाद यादव के घरक चूड़ा-दही केर भोज किछ खासे चर्चित होयत अछि। एहि बरख सेहो लालू-राबड़ी के आवास पर विशेष भोजक आयाजन कायल गेल अछि आर ऐहिक तैयारी सेहो भ' चुकल अछि।
पूर्व मुख्यमंत्री राबड़ी देवी के पटना स्थित आवास पर मकर संक्रांति के मौका पर दुइ दिन यानी 14 आर 15 जनवरी क' 'चूड़ा-दही भोज' केर आयोजन कायल गेल अछि। 15 जनवरी क' अल्पसंख्यक समुदाय के लोग सभक लेल भोज केर आयोजन कायल गेल अछि।
गौरतलब अछि कि पिछ्ला बरख लालू यादव नीतीश कुमार क' दही केर टीका लगबैत कहने छला कि एहि तिलक से ग्रह गोचर सब दूर भ' जायत अछि। लालू यादव तिलक लगा कहने छला की "सभ कियो देख लिआ, लालू-नीतीश एक अछि। "


text:
पटना। 22 जून। बिहार टॉपर्स स्कैम मामल में पिछल 14 दिनक जांच पड़ताल में एखन तक 19 आरोपि के गिफ्तारी भ चुकल अछि ! जाहिमे बोर्ड कs पूर्व अध्यक्ष लालकेश्वर प्रसाद सिंह, जदयू कs पूर्व विधायक उषा सिन्हा आर वीआर कॉलेज कs प्रिंसिपल बच्चा राय भी शामिल छैथ ! एसआईटी कs हवाल सs आ मीडिया रिपोर्टकs मुताबिक ई आंकड़ा 100 से पार भी जा सकैत अछि .पूरा मामला में खुलासा एखन बाकी अछि .
कहिया भेल किनकर गिरफ्तारी
9 जून : पांच आरोपी गिरफ्तार जाहिमे इंटर काउंसिल कs सेक्शन अफसर शंभूनाथ दास, क्लर्क रंजीत मिश्रा, मूल्यांकन केंद्र कs निदेशक विशेश्वर यादव, गणित टीचर संजीव कुमार सुमन आर जीए इंटर कॉलेज कs प्रिंसिपल शैल कुमारी
11 जून : वीआर कॉलेज हाजीपुर कs संचालक बच्चा राय गिरफ्तार
12 जून : पटना कॉलेज कs एडहॉक प्रोफेसर अजित शक्तिमान आर संस्कृत शिक्षा बोर्ड कs क्लर्क संदीप झा गिरफ्तार
13 जून : गांगा देवी महिला कॉलेज कs स्टॉफ देव नारायण सिंह गिरफ्तार
15 जून : बोर्ड कs पूर्व अध्यक्ष कs पीए और नियोजित शिक्षक अनिल कुमार गिरफ्तार
18 जून : वीआर कॉलेज हाजीपुर कs प्रोफेसर आर ट्रस्ट कs सदस्य वीणा सिंह गिरफ्तार
19 जून : मुजफ्फरपुर कs आरबीबीएम कॉलेज कs प्रिंसिपल कुमारी शंकुलता, ट्रस्टी आर शिक्षिका रीता कुमारी, निशु देवी आर नंद किशोर यादव पकड़ल गेल
20 जून : लालकेश्वर, पत्नी उषा सिन्हा आर रिश्तेदार प्रभात जायसवाल के एसआईटी गिरफ्तार कएलक !


text:
कैल्हि सोम दिन अदालत ई स्पष्ट केलक कि शराब अधिनियम केर तहत बनाओल गेल अभियुक्त सभके हाईकोर्ट के अलावा निचला अदालत सभसँ सेहो अग्रिम जमानत द' देल जायत। अपने क' बता दी 22 सितम्बर क' एहि मामला मे सुरक्षित राखल गेल आदेश मे कैल्हि सोम दिन अदालत अप्पन फैसला सुनेलक।
जस्टिस के.के. मंडल एवं जस्टिस मधुरेश प्रसाद केर खंडपीठ द्वारा मनीष कुमार उर्फ लोकेश कुमार सहित आन सभक दिस सँ दायर याचिका पर सुनवाई पूरा करैत सुरक्षित राखल गेल आदेश म' अप्पन फैसला सुनेलक। सुनवाई केर क्रम मे अभियोजन पक्ष केर अधिवक्ता कहलनि कि दायर याचिका सुनवाई योग्य नहि अछि।
अदालत केँ बताओल गेल छल बिहार के नवा शराब कानून 2016 केर धारा 76(2) के तहत ई प्रावधान कायल गेल अछि कि एहेन मामला मे अग्रिम जमानत प्रदान नहि कायल जायत। एहि मामला मे पटना हाईकोर्ट केँ एकलपीठ द्वारा सेहो नवा शराब नीति कानून केर धारा 76(2) क' स्पष्ट करैत कहल गेल छल कि ऐहिक तहत कोनो अभियुक्त क' शराब केर मामला मे अग्रिम जमानत नहि देल जे सकैत अछि, जाधरि न्यायालय द्वारा उक्त धारा क' गैर संवैधानिक नहि घोषित कायल जायत अछि। ऐहिक संगे अदालत द्वारा इयो स्पष्ट कायल गेल छल कि यदि निचला अदालत शराब मामला मे पकड़ाओल वा आत्मसमर्पण कायल गेल अभियुक्त सभक जमानत नामंजूर करैत अछि तेँ हुनका अप्पन आदेश मे एहि बातक स्पष्ट उल्लेख करबाक होयत कि कुन कारण सँ अभियुक्त केर जमानत नामंजूर कायल गेल।


text:
पटना। मुख्यमंत्री नीतीश कुमार बागवानी संबंधी विभिन्न प्रकार क सरकारी योजना क फायदा पात्र लोक तक पहुंचेबा लेल कृषि विभाग क अधिकारी स बारी-झाडी कए जीपीएस (ग्लोबल पोजिशनिंग) मैपिंग करेबा लेल कहलथि अछि। मुख्यमंत्री राज्य सरकार क बगीचा बचाओ कार्यक्रम क शुरुआत करैत कहला, ‘कृषि विभाग दिस स कई प्रकार क मदद देल जाइत अछि। बारी-झाडी क उत्थान लेल दे जाइ वाला बागवानी प्रोत्साहन राशि क दुरुपयोग कए रोकबा लेल कृषि विभाग कए एकर सबहक जीपीएस मैपिंग करबाक चाही ।’ ओ कहला जे जीपीएस मैपिंग क मदद स सही लाभान्वित तक मदद पहुंच सकत। जीपीएस मैपिंग स बारी-झाडी पर नजर रखल जा सकत आओर प्रोत्साहन राशि क उपयोग क बारे मे सेहो निगरानी संभव होएत। मुख्यमंत्री कहला जे बारी-झाडी क माध्यम स बागवानी मे लागल किसान क आय मे बढ़ोतरी आओर नियमित आय प्रदान करि हुनकर स्थिति सुधारबा लेल राज्य सरकार कटिबद्ध अछि। सरकार गुणवत्तापूर्ण पौध क वितरण आओर रोपाई लेल प्रति एकड़ 1000 टका क प्रोत्साहन राशि देबाक संगहि कईटा आकर्षक योजना तैयार केलक अछि। ओ कहला जे राज्य मे दू लाख हेक्टेयर क्षेत्र बारी-झाडी आ तरकारी क खेती क योग्य अछि। नीति निर्माता, वैज्ञानिक आ कृषि पदाधिकारी कए समन्वित प्रयास करैत काज करबाक चाही ताकि हर भारतीय क थारी मे बिहार क एकटा तरकारी हेबाक हमर सपना पूरा कैल जा सकए।
maithili news, mithila news, bihar news, latest bihar news, latest mithila news, latest maithili news, maithili newspaper


text:
बसंतपंचमी के शुभकामना
अहां सभ के वसंतपंचमी आओर सरस्वती पूजा के शुभकामना. मिथिलाक संग पूरा उत्तर भारत मे आई-काल्हि हड्डी कनकना देबय वाला ठंड पड़ि रहल अछि. मुदा ठंड... कोहरा... कुहासा... शीतलहरी के रहितो सरस्वती पूजा के लsक विद्यार्थी सभ के उत्साह कम नहि पड़ल अछि. पूरा मिथिला मे हर स्कूल... कॉलेज... संस्थान मे सरस्वती पूजा खूब धूमधाम सं भs रहल अछि. एतबे नहि हर टोल... चौक –चौराहा पर सेहो अहांक के पूजा पंडाल लागल आओर पूजा होएत मिल जाएत. खूब सजावट कएल गेल अछि. झाड़-झंकाड़...फूल के लड़ी लगाएल गेल अछि. कई ठाम बिजली के सामान सं सेहो सजावट कएल गेल अछि. भोरे सं साउंड-बाक्स... लाउडस्पीकर पर गाना बजि रहल अछि. कई ठाम सांस्कृतिक कार्यक्रम सेहो भs रहल अछि. रंग- बिरंगक मूर्ति बनाएल गेल अछि. कतहुं मोर पर सवार त कतहुं कमल फूल पर. काल्हिए सं मूर्ति खरीदकs लाबय के सिलसिला शुरू भs गेल. आई माता सरस्वती के मूर्ति के पूजा के संग स्थापित कएल गेल. लोक सभ अपन-अपन घर पर सेहो छोट-छोट मूर्ति स्थापित कs पूजा कs रहल छथिन्ह.
मां शारदे के पूजा के लेल कई तरह सामान जुटाएल गेल. धूप... दीप... अगरबत्ती... अक्षत... तिल... चंदन... अबीर के संग भगवती के चढ़ाबय लेल वस्त्र आओर श्रृंगारक सामान सं पूजा कएल गेल. पूजा मे बैर.. केसौर... अमरुद... आटाक चूर्ण वाला प्रसाद... बुन्दिया चढ़ाएल गेल. विद्या... बुद्धि... विवेक... ज्ञान की देवी मां शारदे के पूजा जतेक उत्साह सं अपना दिस होएत अछि ओतेक उत्साह अहांके बिहार... बंगाल के बाहर देखय लेल नहि मिलत. दिल्ली मे त कई स्कूल मे सिर्फ औपचारिकता निभाबय लेल एकर पूजा कएल जाएत अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
सोमवार, 15 मार्च 2010
ओस्तादी खिस्सा
सोना बनेबाक तरीका बता देलकै। दोसर दिन राजा दरबार मे भिश्ती स' पुछलकै अहां हमरा राति चिन्हलंहु नंइ ? राति त' अहां सब बता देलंहु ?" भिश्ती जबाब देलकै जे राति अहां राजा नंइ छात्र जेकां विनम्र रही तैं बता देलंहु। कोनो शिक्षा बिना विनम्र बनने न
ंहि भेटि सकैत अछि।"
गुरुवार, 11 मार्च 2010
जीबी त' की की ने देखी
त' "मुखिया_पति" जेकां नेपथ्य मे पुरुखे रहतै। मुदा तेना साइकिल आ ड्रेस बंटवारा, मंझनी त' दस हज़ारक पुरस्कार बंटा रहल छैक्__तैं स्कूल आब बच्चा
नंहि छोडै छैक। शहरी छौंडीक मोकाबलामे देहातक लडकी सब बेसी सचढ, बेसी पढाक सब निकललैये। तैं बेसी दिन तक मुखिया_पतिक बोलबाला नहि रहैबाला छै। अबै बला बिहारी कि हिन्दुस्तानी लडकी सब कथुक भार अपन हाथ मे लै लए जा रहल छै। अपन कि गांव समाजक के कहे...देशक भार सम्हारै लए खोपा आ आंचर बान्हि रहल छैक। आकाशवाणीक चाकरी मे वर्षों हम महिला अधिकारीक अधीनस्थ काज केने छी। शायदे संजोगे क्यो एहन महिला अधिकारी भेटल जकर निर्णय खराब लागल हुए। आ कोनो संकट मे...? मैडम सबहक हाथ मे सत्ता रहने अहां बहुत चैन स' नौकरी क' सकै छी। काज मे फांकी, काज स' फरार रहब, काज नहिं करब...अड्डा बाजी... राजनीति आदि कैक टा लफडा__टंटा स' अनेरे अहां आ अहांक औफिस बांचल रहत । तैं 33 प्रतिशत महिला आरक्षण स' हमरा बड आशा अछि। हमरा महिलाक अधीनता सदिखन अधिक ह्यूमेन लागल अछि।
बुधवार, 10 मार्च 2010
दैया कहां गए वो लोग !
दैया, कहां गए वो लोग ?
लोक के बूझल छैक, जे अंग्रेजक आधिपत्य रहितो,राजा_महराज सब दिन कला,
संगीत आदि के संवर्धन केलकै।ओइ लए खर्च केल कै। मुदा,कैक टा एहनो राजा_महराज भेलैये जकर मूर्खता के सेहो नंहि बिसरल जयबाक चाही। अहिना एक टा घटनाक चर्च स्वर्गीय उस्ताद हाफिज़
अली खाँ अपन संस्मरण मे केलनि, जे पढि क’ “महाराजा औफ ग्वालियर, लेफ्तिनेंट जेनरल सर जौर्ज
जिवाजी राव सिंधिया” (स्व.माधव राव सिंधियाक बाप) आ ओहि घराना द्वारा देशक संग कैल गेल गद्दारी मोन पडि अबै छै। सिंधिया ज’ अंग्रेज के खबरि नहि करितथिन त’ झांसीक महारानी कालपी पहुंचि क’ तांत्या टोपे स’ भेंट करितथि। फेर जगदीशपुर जा क’ हिनका लोकनि के बाबू कुंवर सिंह स’ भेंट क’ अंग्रेज स’ लोहा लेबाक रहनि। मुदा झांसीक रानी( जे बेर_बेर अंग्रेज के कहैत एलखिन “ मैं अपनी झांसी नहीं दूंगी “ )के घोडा एक टा नाला टपै काल खसि क’ मरि गेलनि आ पछोड धेने अंग्रेज सैनिक महारानी के मारै मे सफल भेल। उस्ताद हाफिज़ अली खाँ संग कैल गेल अपमान के अही परिप्रेक्ष्य मे देखल जयबाक चाही। जिवाजी केहन अंग्रेज भक्त रहथि से अहि घटना किंबा हुनकर नामक आगां लागल “जौर्ज “ नाम स’ स्पष्ट भ’ जाइत अछि। इहो सत्य जे उस्ताद के एहन राजाक छत्रछाया मे नहि रहबाक चाही जेकरा शास्त्रीय संगीतक कोनो ज्ञान नहि हुए आ जत’ अहि कोटिक गुणी के दरबारी_विदूषक बूझल जाय। मुदा उस्तादक सामने कोनो विकल्प नंहि रहल हेतनि। अही बीच जिवाजी रावक बियाह भेलनि। नव महारानी विजयाराजे (स्व.माधव राव के माए) के संगीतक सौख रहनि । उस्ताद आ हुनकर गुणो द’ बूझल रहनि। ओ अपन महाराजक लग अपन इच्छा प्रगट केलनि आ लगले उस्तादके नव महारानीके सितार सिखबैक हुकुम भेटलनि। आब साठिक अमलके उस्ताद के ‘उषाकिरण पैलेस’ तक ल’ जाइ लए एकटा रथ जेकाँ बैल गाडी आब’ लागल।
आब ओइ पर ओ रोज किलाक गेट धरि जाथि। ओहि ठाम स’ ‘उषा किरण पैलेस’ जत’ नवव्याहता महारानी विजयाराजेक सौख कोनो एक्केटा त’ रहनि नंइ। जिवाजी अंग्रेजक कत्तेटा बेलचा छलखिन ; कहिये आयल छी। तैं महारानीक ‘लेट नाइट’ पार्टीक चलते अधिक दिन त’ उस्ताद ए.डी.सी.क औफिस मे घंटों बैस क’ वापस अपन डेरा आबथि जाहि मे तीन घंटा लगनि। महारानीक संग हुनकर दू टा सखी_सहेली जे बाद मे लेडी जाधव आ लेडी पाटनकर के नामे जानल गेली, सेहो सितार सिख’ लगली। ई तीनू भी.भी.आइ.पी के योग्य सितार बनबबैलए उस्ताद हाफिज़ अली खाँ साहेब मिरज गेला। जतुक्का हाजी अब्दुल करीम खाँक बनाओल सितार विख्यात रहै। ओही ठाम स’ सितार आ तानपूरा बनि क’ आयल। तीनूक विधिवत तालीम हुअ’ लागल। दूनू लेडी जाधव आ पाटनकर के त’ मासे दिन मे बुझा गेलनि जे आन जे किछु सीखी की नंहि, संगीत धरि हुनका लोकनिक वशक बात नंहि छनि।
दुनू सासुर गेली आ दुनूक सितार नैहरेक पैलेस कि कोठीक देवाल स’ जे लटकल सॆ लटकले रहि गेल।
विजयाराजेक सितार किछु दिन तक बजैत रहल से अहि लेल नहि जे जियाजी राव के शास्त्रीय_
संगीत स’ प्रेम भ’ आयल रहनि। ओ त’जीवन भरि अंग्रेजी राज_रियासतके झलिबज्जा छला आ
जावे जीला, सैह रहला। विजयाराजे जैंकि ठाकुर चन्दन सिंहक भतीजी छली। गुणीक लोकक बेटी
छली त’ पता छलनि जे भाग्य कि सौभाग्य, हुनका किनका स’ त’ स्व. उस्ताद हाफिज़ अली सन
गुरू स’ सिखबाक अवसर द’ रहल रह्नि। अस्तु, कोनो तरहें, दस_पांच दिन मे एक बेर महारानी आ
सितार के भेंट होइ। अधिक खन महारानी के बिच्चहिं मे काजें, जाए पडनि। अधिक काल ओकर कारण बनावटी, स्त्रीयोचित, महारानीका मूड_स्विंग होइ।पैदल जाइत_अबैत बुजुर्ग उस्ताद के बड कष्ट होनि। जखनि कि जिवाजी रावक गेराज मे मर्सीडीस,पैकार्डॅ आ कैडिलैक के कतार लागल छलनि। सहजंहि उस्तादके ओ रथनुमा बैल गाडी स’ उपरोक्त मोटर गाडी सब अधिक आराम देह आ सम्मानजनक लागल रहनि। उस्तादक ई आकांक्षा जनिते जिवाजीराव के लेसि देलकनि। तुरंत अपन ए.डी.सी.के बजा क’ उस्तादक डेरा पर चारि घोडा स’ खींचल जाइ बला एक टा तोप गाडी पठेलखिन आ हुकुम भेलनि जे गाडीक छत पर उस्ताद के बैसा क’ पहिने हिनका थाटिपुर ल’ गेल जाय आ तकर बाद हिनका आर्मी परेड ग्राउंड ल’ जा क’ घोडा के फुल स्पीड मे दौडायल जाय। तहिना भेल। संगीत_साहित्य्_कला_विहीना” जिवाजी रावक यैह बुडिपना(इडियोसिंक्रेसी) रहनि । गुणी के हास्यास्पद बनायब। ओकर मखौल उडायब। समय बीतैत गेल । विजयाराजेक मोनमे सेहो संगीत की गुणी कि गुरू लेल, कोनो खास आदर नंइ रहनि। ई देख उस्तादक मोन खट्टा भ’ जाइन। अधिक काल ओ सीखै स’ बेसी एम्हर_ओम्हरक गप्प करथिन। तरह_तरह के हुकुम देथिन। फरमान सुनबथिन। एना
और्डेर करथिन जे दस लोक मे उस्तादके अपमानजनक लगनि। अहिना एक दिन विजयाराजे कहखिन जे__’आइ हमरा राग विहाग सिखाउ !” उस्ताद अजीब पेशोपेश मे पडि गेला।भोरक समय छलै आ ओम्हर महारानीक हुकुम छलनि “....राग विहाग....ऐखन..ऐखन....सिखाउ !” साठि स’ बेसी के बुज़ुर्ग ,
उस्ताद, ग्वालियर घरानाक संस्थापक, शास्त्रीय संगीतक शलाका_पुरुष, बहुत सकुचाइत, महारानीके जे किछु कहलखिन से हुनके शब्द मे प्रस्तुत अछि__” हुज़ूर, ये रात की रागिनी है और इस वक्त ये सो रही है। इसको दिन के वक्त जगाना ठीक नहीं है। खादिम हुज़ूर का ग़ुलाम है। हुज़ूर जब भी चाहेंगे ये ग़ुलाम को कभी भी रात के वक़्त आने के लिये हुकुम करें तो ये ग़ुलाम हाज़िर होकर हुज़ूर को राग विहाग कि तालीम नज़र कर देगा।“
ई घटना अपन महाराज के सुनबैत महारानी संगीतक तालीम आ उस्तादक अनुशासनक प्रशंसा करैत कहने रहथिन मुदा जिवाजी राव के फेर लेसि देने रहनि। ओ लगले अपन मिलिट्री सेक्रेटरी कर्नल सूर्या
जी राव सुर्वे के बजा क’ उस्ताद के सबक सिखबैक आज्ञा देलखिन। उस्ताद ‘उषा किरण पैलेस’ के बरसाती मे घंटों ठाढ रहलाक बाद मिलेट्री सेक्रेटरीक औफिस मे बजाओल गेला। कर्नल सुर्वे जोर_जोर स’ गरियेलखिन आ ‘नमकहराम’ ‘कमीना’ ‘बेइमान’ कहैत धमकी देलखिन जे महारानीक हुकुम नंइ मान
_बाक अपराध मे हुनका ग्वालियर रियासत स’ निकाललो जा सकैत छनि। ई सूनि बुज़ुर्ग उस्तादक ई
दशा भेलनि जे बहुत प्रयत्ने ओ ‘उषा किरण पैलेस’ स’ विदा भेला। ओत्त’ स’ ‘जय विलास पैलेस’ के
गेट तक एला आ फेर टांगा स’ अपन घर।ओइ दिन, अपन हित_अपेक्षित शागिर्दक सामने छोट नेना जेकाँ कनैत बुज़ुर्ग उस्ताद, सबके भीतर स’ हिला देलखिन । ओही दिन विजयाराजेक संगीत_शिक्षाक इति_श्री भ’ गेलनि।
****


text:
कैल्हि मुजफ्फरपुर स्थित पार्षद राकेश कुमार सिन्हा केर स' सीबीआई हुनका गिरफ्तारी केलनि। गिरफ्तार केलाक बाद सीबीआई टीम पार्षद क' पटना ल' गेलनि। एहि रहस्यमय अपहरण आओर हत्याकांड म' उक्त पार्षद केर विरुद्ध पर्याप्त साक्ष्य भेटबाक बात कहल जे रहल अछि।
अपने क' बता दी 18 सितंबर 2012 के रति नगर थाना के जवाहरलाल रोड स्थित आवास सँ नाबालिग नवरुणा केर अपहरण काएल गेल छल। बाद म' आढ़ाई माह बाद हुनका घरक नाला सँ कंकाल बरामद भेल छल। शुरू म' एहि मामलाक जांच पुलिस फेर बाद म' सीआइडी केलनि। दुनू के जांचक नतीजा किछु नहि निकलल। बाद म' सुप्रीम कोर्ट केर आदेश पर सीबीआई क' जांच सौंपल गेल। सीबीआई फरवरी 2014 सँ एहि मामला केर जांच क' रहल छल, जाहिमे ई पहिल गिरफ़्तारी थीक।


text:
दरभंगा 31 जुलाई:-बिहार के दरभंगा जिलाक बहेरा थानाक पिपरा गावँ में दबँग द्वारा एक टा महिला के निर्वस्त्र क क पिटायी आ आ पेशाव पियाबै के घटना के मामला आयल अइछ,जानकारी के मुताबिक एही मामला में दबंग द्वारा निर्वस्त्र क क पिटायी के बाद पेशाव पियाबै के भरपूर्ण कोशिश कएल गेल एही घटना के बाद महिला के गावँ छोरी देबाक खबैर अइछ.
मीडिया रिपोर्ट के मानी त खबैर अइछ की पीड़िता एफआइआर दर्ज करबा देल गेल अइछ आ अनुमंडल के पुलिस अधिकारी आई रवि दिन एही घटनाक पुष्टी केलैन्ह आ रिपोर्ट के अनुसार पीड़िता आरोप लगबैत कहली जे हुनक पति गुजरात में मजदूरी करैत अइछ ,घटना के राइत में आरोपी घर घुसी निर्वस्त्र क क पिटाई केलक एही के बाद आरोपी मुँह में पेशाव करै के कोशिश केलक आ आगू बात बढ़बै पर हत्या के सेहो धमकी देलक.
पीड़िता के अनुसार दबंग डायन हेबाक शक में हुनका संग एहेन ब्यवहार केनाइ बतेल गेल, बतेल जा रहल अइछ ओहि गावँ में किछु लोक बीमार पैर गेल छैथ ओहि लेल हुनका डायन बता क एहेन घिनौना काज के अंजाम देलक आ घटना के बाद सब आरोपी फरार बतेल जा रहल अइछ आ पुलिस एही मामला में आरोपी के खिलाप केश दर्ज क क खोजी रहल अइछ आ तिन दिन पहिने गावँ छोरल पीड़िता महिला के पुलिस सुरक्षा देबाक बात कहलैन्ह.


text:
दरअसल, भारत के कोना - कोना म' शारदीय नवरात्रि मनेबाक अप्पन शैली आओर परंपरा रहल अछि। एहि कड़ी म' सहरसा जिला मुख्यालय स' 22 किलोमीटर केर दूरी पर महिषी गामक माँ उग्रतारा शक्तिपीठ म' सेहो खास अनुष्ठान केर आयोजन कायल जायत अछि।
माँ उग्रतारा शक्तिपीठ म' बरख भरी भक्त सभक आवागमन जारी रहैत अछि मुदा, शारदीय नवरात्रि म' एहिठाम भक्त सभक तांता लागल रहैत अछि। एहि बरख सेहो एहि विख्यात शक्तिपीठ पर मैयाक दर्शन करबाक लेल देश-विदेश केर श्रद्धालु सभक भीड़ लागल रहैत अछि।
एहि शक्तिपीठ के खास आकर्षण सप्तमी तिथि वा नवरात्रि के सातम दिन सँ शुरू होयत अछि। एहि मंदिर म' मां तारा केर अष्टधातु सँ बनल प्रतिमा स्थापित अछि आओर एहेन मान्यता अच्छी कि माता सती के एक नेत्र एहि धाम म' गिरल छल जे कालांतर म' एहि पावन तीर्थ केर रूप म' स्थापित भेल।
शास्त्र आओर उपलब्ध प्रमाण सभक मुताबिक पांचवीं शताब्दी (ईसा पूर्व) म' माँ उग्रतारा एहि मंदिर केर स्थापना स' पहिने एहि स्थान के आस-पास पीपर के एक गाछक धोधैर म' स्थापित छली। एहि शक्तिपीठ क' देशक 52 जागृत शक्तिपीठ म'स' एक केर दर्जा प्राप्त अछि।
एहेन मान्यता अछि कि माँ तारा क' वर्तमान स्थान पर वशिष्ठ मुनि अप्पन अराधना स' स्थापित केना छलथि एहि लेल ऐहिके "वशिष्ठ आराधिता माँ उग्रतारा शक्तिपीठ" सेहो कहल जायत अछि। एता आबै बला भक्त सभक एहेन विश्वास अछि कि सच्च आओर समर्पित मन सँ आराधना करबा पर महिमामयी आओर दयालु माँ तारा सभक मन केर मुराद पूरी करैत छथि।


text:
बिहारक तटबंध घोटाला आब सियासी मुद्दा बनल जे रहल अछि। कैको बड़का राजनीतिक दिग्गज एहि बड़का घोटाला पर आब सवाल उठा रहल अछि। एहि मामला मे पटना हाईकोर्ट मे दायर याचिका केँ बाद विभाग सँ जुड़ल अधिकारी सभक घाम छुइट रहल अछि।
अपने क' बता दी सीतामढ़ी मे बरख 2005 मे तटबंध निर्माण आओर ओहिक रख रखाव लेल सरकार द्वारा निविदा निकालल गेल छल। ओहि समय एचएससीएल कंपनी क' 792 करोड़ टाकाक ठेका देल गेल छल। तटबंध निर्माण काज बरख 2011 धरी पूरा करबाक छल, मुदा पूरा नहि भेल।
बरख 2014 मेँ बढ़ैत मंहगाई क' देखैत निर्माण कंपनी केर आग्रह पर फेर सँ ओहि टेंडर केँ लागत रकम बढ़बैत 3604 करोड़ क' देल गेल। टेंडर केर दौरान सरकार कंपनी क' ई जिम्मेवारी देना छल कि जाधरि निर्माण काज चलत सभ बांधक रख रखाव केर जिम्मेवारी सेहो एचएससीएल के होयत।
कंपनी द्वारा तटबंध निर्माण मे लगातार लापरवाही बरतल गेल। विभागीय निर्देशानुसार नहितँ तटबंध केर निर्माण कराओल गेल नहिये ओहिक रखरखाव पर कंपनी द्वारा कहियो ध्यान देल गेल। लगातार कटाव केर चलते तटबंध जगह-जगह क्षतिग्रस्त होयत गेल आओर बाढ़िक दौरान सीतामढ़ी जिला मे पांच जगह पर तटबंध टुटबाक कारण भारी तबाही मचल।
एहि मामला ल'के सीतामढ़ी केँ एक समाजिक कार्यकर्ता पटना हाईकोर्ट मे जनहित याचिका दायर केलनि, जाहिमे निर्माण कंपनी पर विभागीय अधिकारी सभक मिलीभगत सँ एहि योजना मे व्यापक पैमाना पर लूट मचेबाक आरोप लगाओल गेल छल।
ऐहिक बाद पटना हाईकोर्ट द्वारा सरकार क' पूरा मामलाक उच्चस्तरीय जांच करबाक आदेश देल गेल। जांच मामला मे सभसँ गंभीर बात ई रहल कि जाहि कंपनी पर निर्माण एजेंसी संग मिलकेँ बंदरबाट करबाक आरोप लगाओल गेल छल ओहि विभागक अधिकारी सभके शामिल कायल गेल अछि।
सीतामढ़ी जिला मे कुल 90 किलोमीटर धरी बागमती नदी पर तटबंध केर निर्माण कराओल गेल अछि । पछिला 12 बरखक दौरान तटबंध निर्माण के नाम पर लगातार पाई केर लूट भेल, मुदा विभाग द्वारा कहियो एहि पर सवाल नहि उठाओल गेल। आब जखन मामला पटना हाईकोर्ट धरी पहुंच चुकल अछि तेँ अधिकारी सभके घाम छुइट रहल अछि।


text:
तिला सङ्कराति
तिला सङ्कराति नेपालक एक प्रमुख पावनि छी। ई माघ महिनाक पहिल दिन मनाएल जाइत अछि । ई दिन नेपालमे सार्वजनिक विदा होइत अछि । नेपालमे माघ महिनाक पहिल दिन मकर सङ्क्रान्ति पहाडक जिलासभमे माघे सङ्क्रान्ति, मधेस आ थारु समुदायमे माघी आ मैथिली सहितक भारत बर्षक हिन्दू तिला सङ्कराति नामसँ मनबैत अछि । एहि प्रातेसँ नदी पोखरि सहितक जलाशयमे लोकसभक भिड नजरि होइत अछि । श्रद्धालु ठण्डीके परवाह कएने बिना स्नान कए भगवानक पूजा करैत अछि आ स्नान पूजा पछाडी तिल, मुरही, चुराक लड्डु (तिलवा, लाई आ चुरला बनाऽ कऽ ग्रहण करैत अछि । एहि दिन दिनक भोजनमे लोक खिचडी आ तरुवा, पापड आदि लैत छथि । खम्हाउर खेबाक बिशेष प्रथमिकता सेहो रहैत अछि ।
विषय सूचीसभ
इतिहास[सम्पादन करी]
ज्योतिष शास्त्र अनुसार सौर मासक हिसाबसँ माकर संकराइतसँ सुर्य धनु राशीसँ मकर राशीमे प्रवेश करैत दक्षिणायनसँ उतरायण होइत अछि तए एकरा मकर संकराइत कहल जाइछ । सुर्यक उदयबिन्दु दक्षिन दशासँ उतर दिशादिस जायब प्रारम्भ होइछ आ उतरायणक प्रारम्भेसँ एहि अवधिमे तुलनात्मक रुपमे दिन लम्बा होयब आ तापक्रममे शनै:शनै वृद्धि होयब सुरुह होइछ । तए खगोलीय रुपमे एकर अलगे महत्व अछि ।
सन्दर्भ सामग्रीसभ[सम्पादन करी]
- ↑ Makar Sankranti, National Portal, Government of India


text:
दरभंगा। समाजवादी पार्टी क दिश स शनिदिन कए कटहलबाड़ी मोहल्ला स्थित जिला कार्यालय मे महाराजाधिराज कामेश्वर सिंह क जयंती मनाउल गेल। अनुसूचित जाति प्रकोष्ठ क जिलाध्यक्ष युगेश्वर पासवान एहि कार्यक्रम क अध्यक्षता करैत कहला जे महाराजाधिराज उदार आ दानशील छलथि। एहि मौका पर महाराजा क चित्र पर पुष्पांजलि अर्पित करैत डोमू पासवान, मो. शहनाज, किशोर साह, मोहन बिहारी, कपिलेश्वर साह, वाहिद अली, रामविलास साह, उपेन्द्र पासवान, राजेश महतो, भोगेंद्र महतो, पार्वती देवी, देवकी देवी, मो. कलाम, अरविंद पासवान, रमेश साह आदि महाराजा क वसीयत कए धरातल पर अनबाक संकल्प लेलथि।
मुख्य पृष्ठ समाचार दानशील छलथि महाराजाधिराज


text:
एक अद्वितीय यात्री, आइयो छथि आ रहताह ।
:::::: अशोक झा :::::
मैथिली मे यात्री हिन्दी मे नागार्जुन आ बंगला मे बाबा केर नाम छलनि बैद्यनाथ मिश्र यात्री मुदा चर्चित भेलाह नागार्जुन केर नाम सँ। मैथिली हुनकर आशा आ आकंक्षा केँ पूर नहि क सकल। सत्यक सत्यता यैह अछि। मैथिली साहित्य जगतक नक्षत्र केँ आइ धरि चर्चा तँ हमरा लोकनि करैत छी मुदा वास्तविकता किछु आओर अछि। हिन्दी साहित्य जगत नागार्जुन नाम पर हल्ला मचयलक मुदा हुनका सम्मान मैथिली देलक। हिन्दी राष्ट्रभाषा अछि । हिन्दी के व्यापक क्षेत्र अछि । हिन्दी साहित्य बाबा केँ पेट भरबाक संग ख्याति त देलक मुदा हिन्दी विभाग एक अद्वितीय प्रतिबद्ध जनकवि केँ साहित्य अकादेमी पुरस्कार सँ सम्मानित नहि कयलक । यात्री-नागार्जुन बाबाक नाम सँ जानल गेल, एहि साहित्यिक व्यक्तित्वक मुल्यांकन यात्री जीक ऐतिहासिक मैथिली रचना “पत्रहीन नग्न गाछ” पुस्तकक साहित्य अकादेमी पुरस्कार सँ पुरष्कृत क मैथिली कयलक । हिन्दी साहित्य जगतक समुद्र मे नागार्जुन, नागार्जुन तँ भेलाह । हुनकर रचनाक व्यवसाय तँ भेल मुदा वास्तव मे हुनकर मुर्ति जँ केओ बैसयलक तँ फेर मैथिली संस्था मिथिला विकास परिषद कोलकाताक ऐतिहासिक निर्णयक प्रतिफल सँ सपना साकार भेल । यात्री जीक कोलकाता सँ काफी लगाव छलनि । मासो कोलकाताक चौरंगी रोड स्थित जनसंसारक कार्यालय मे यात्री रहैत छलाह । कहबाक लेल वा लिखबाक लेल हिन्दी वा मैथिली साहित्यक गण सब जे बाजथि जे लिखथि मुदा यात्री जीक एहि पांती केँ जाहि पांतीक मादे यात्रीजी लिखने छलाह, नवतुरिया आगू आबथि... एहि पांतीक भावनात्मक अर्थ केँ मूर्ति देलक कोलकाताक युवा संस्था मिथिला विकास परिषद । यात्रीक कोलकाता ख्याति प्राप्त तारा सुन्दरी पार्क मे बाबा यात्री-नागार्जुन जीक मुर्ति स्थापित कयलक । विदित हो जे परिषदक द्वारा यात्रीक मुर्ति स्थापना सँ पहिने भारतवर्ष मे मैथिली वा हिन्दी बंगलाक कोनो संस्था द्वारा नहि बैसाओल गेल छल । यात्री जीक गाम मे सेहो कोलकाताक मूर्ति स्थापनाक पश्चाते हुनक मुर्ति स्थापित भेल, सेहो कोलकाताक मुर्ति स्थापनाक तीन वर्षक बाद । वस्तुत: यात्री जनकवि छलाह । प्रतिबद्धताक पुजारी छलाह । सामान्य लोकक प्रति यात्री-नागार्जुन जीक रचनाक बांहि केँ मैथिली-हिन्दीक कोनो साहित्यकार आइ धरि नहि पकड़ि सकलाह । जाहि युग मे यात्री कलम उठौलनि ओहि समय देश तँ स्वतंत्र छल । मुदा पुंजीवाद द्वारा शोषण आ विषमताक नायक बनल छल । कविताक क्षेत्र मे यात्री-नागार्जुन जीक प्रवेश संघर्षक दौर मे भेल छलनि । यात्री जीक कविताक क्रम केँ जँ डूमिकय देखल जाय तँ स्वातंत्र्योत्तर भारतक राजनीतिक इतिहास यात्री जी सँ इतिहासक आधार पैंच लेबय पड़तनि । भुले स्वाद बेर केँ कविता मे नागार्जुन बखूबी लिखने छथि जे-सीता हुई भुमिगत सखी बनी सुपनखा । यात्री मे मिथिलाक विद्यापति टा ब्याप्त नहि छथि, हुनका मे तँ जनवाणीक छंद आ गढ़ पोखरिक जल सेहो ब्याप्त अछि । एहन सरल व्यक्तित्व कमे देखबा मे अबैत अछि । हिन्दी साहित्यक लेल नागार्जुन बड तपस्या कयलनि । यात्री-नागार्जुन गेलाह नहि, हमरा सभक बीच छथि । आम लोकक बीच ओ आइयो छथि आ रहताह।।


text:
पटना। बिहार मे राजग क शासन क चारि वर्ष पूरा भ गेल। मंगल दिन एहि सरकारक चारिम वर्षगांठ पर सरकारी कार्यक्रम निर्धारित अछि, मुदा वर्षगांठक पूर्व संध्या पर मुख्य विपक्षी दल राजद सरकार क खिलाफ एकटा आरोप पत्र जारी केलक। आरोप पत्र मे नीतीश सरकार कए जनता क अदालत मे असफल करार देल गेल अछि। दरअसल नीतीश कुमार अपन सरकारक वर्षगांठ पर अपन रिपोर्ट कार्ड जारी करैत छथि, एहन मे राजद लेल इ अनिवार्य भ जाइत अछि जे ओ सरकार विरोधी एकटा दस्तावेज लोकक समक्ष प्रस्तुत करै। एहन मे इ रिपोर्ट निश्चित तौर पर एकटा खानापूर्ति जेकां अछि।
63 पृष्ठ क पुस्तिका जारी करैत राजद प्रदेश अध्यक्ष अब्दुलबारी सिद्दीकी मुख्यमंत्री क विकास यात्रा कए विनाश यात्रा क संज्ञा देलथि। हुनकर अनुसारे इ नीतीश सरकार क विरुद्ध जनता क आरोप पत्र अछि। आरोप पत्र मे विभागवार कुल अंक आ प्राप्तांक देल गेल अछि। हजार अंक मे 300 उत्तीर्णाक क विरुद्ध 80 अंक द कए सरकार कए फेल घोषित कैल गेल अछि।
अंक पत्र क अनुसार ग्रामीण विकास मे कुल अंक 100 मे 15, अपराध नियंत्रण आ विधि व्यवस्था मे 15, भूमि सुधार मे 00, पथ निर्माण मे 20, स्वास्थ्य मे 10, बिजली मे 05, अल्पसंख्यक, अनु.जाति आ जनजाति कल्याण मे 05, कृषि आ सिंचाई मे 05, शिक्षा मे 05 आ निवेश आओर औद्योगिकीकरण मे 00 अंक देल गेल अछि। प्रदेश अध्यक्ष क अनुसार नीतीश सरकार क सबस पैघ गुनाह अछि जे ओ आम आदमी स सरकार क संबंध समाप्त करि देलथि। हुनकर अनुसार राज्य मे प्राक्कलन घोटाला एखन तकक सबस पैघ घोटाला अछि। ओ दावा केलथि जे इ आरोप पत्र तथ्य,आंकड़ा, वेबसाइट आ विभिन्न सर्वे क आधार पर तैयार कैल गेल अछि।
राजद द्वारा जारी आरोप पत्र क अनुसार लालू प्रसाद आ राबड़ी देवी क शासनकाल मे जहि तबका कए मान सम्मान भेटल, राजकाज मे भागीदारी देल गेल, ओकरा आइ अपमानित,प्रताडि़त आ अधिकार स वंचित कैल जा रहल अछि।
पत्रक अनुसार राज्य सरकार क केन्द्रीय कर पर निर्भरता बढ़ल अछि आ राज्य क अपन आमदनी ओहि अनुपात मे नहि बढ़ल जेना प्रचारित कैल जा रहल अछि। एकरा लेल राजद शासन क अंतिम वर्ष 2004-05 क उदाहरण दैत कहल गेल जे राज्य कुल धन प्राप्ति क 27 प्रतिशत हिस्सा अपन आंतरिक संसाधन स प्राप्त करैत छल। एकर विपरीत एनडीए सरकार क सत्ता मे एला पर राज्य सरकार क आंतरिक कर घटै लगा आ 2009-10 मे 24 प्रतिशत रहल अछि।
मुख्य पृष्ठ समाचार नीतीश सरकारक चारिम वर्षगांठ आई, राजद जारी केलक आरोप पत्र


text:
लालू बनलाह प्रधानमंत्री !
चौंक गेलहुं न. लोकसभा मे आई ऐना भेल. पूर्व रेलमंत्री लालू प्रसाद जीके नेतृत्व मे एकटा राष्ट्रीय सरकार बनाएल गेल. मुलायम सिंह यादव जी के सरकारक आओर सदनक संयोजक बनाएल गेलन्हि. सभसं अजगुतक गप ई रहल जे 36 के संबंध रहय वाला बीजेपी सं गोपीनाथ मुंडे लोकसभा स्पीकर बनाऔल गेलाह.
असल मे आरजेडी...बीएसपी... जेडीयू आओर समाजवादी पार्टी के सांसद सभ एमपी के वेतन तीन गुना बढ़ाबय के विरोध करय छलखिन्ह. ऐना नहि छल कि ओ नहि चाहय छलखिन्ह जे वेतन नहि बढ़य... बल्कि ओ तीन गुना के जगह पांच गुना बेसि वेतन बढ़ाबय के मांग पर डटल छलखिन्ह.
एहन मे हिनकर सभक विरोध पर जखन लोकसभा स्थगित करि देल गेल तं ई सभ सदने मे डटल रहलाह. एहि मे हिनका सभ के बीजेपी के सेहो सहयोग मिललन्हि. आओर बीजेपी... आरजेडी... जेडीयू... बीएसपी सभ के सांसद मिल एकटा मॉक सरकार बनौलखिन्ह. सरकार बनाबय के खेला खेललखिन्ह...स्वांग करलखिन्ह. सरकार बनाबय के ई ड्रामा काफी मजेदार रहल. लोक सभ खुब हंसलाह.
लोकसभा स्थगित भेलाह पर ई सभ सांसद सभ सदनहि मे यूपीए सरकार के बर्खास्त करि लालू जीक नेतृत्व मे एकटा सरकार बनौलखिन्ह.. लालूजी कहलखिन्ह जे काल्हि पौने दस बजे पूरा विपक्ष पार्लियामेंट कैंपस मे गांधी जीक प्रतिमा के पास धऱना देत आओर दस बजे नवका सरकार के कार्रवाही शुरू होएत. लालू जी पूरा मजाक के मूड मे छलाह आओर सवाल पूछल वाला पत्रकार सभ सं ईहो कललखिन्ह जे हुनकर सरकार पत्रकार के लेल नवका वेतन बोर्ड के गठन करत.
हमर ईमेल:-hellomithilaa@gmail.com
Subscribe to: Post Comments (Atom)


text:
Thursday, September 4, 2014
झमकी (डा. शिवकुमार प्रसाद)
झमकी
एकटा गाममे एकटा गरीब परिवार रहै छल। परिवारक मुखियाक रूप-रंग, गुण-सोभाव, दह-दशा गामे सन छेलै। नाओं छेलै खखना। भरि-दिन मर-मजूरीसँ जे बोइन भेटै छेलै, खखना घरवालीकेँ सुमझा दइ छेलै। घरमे अपने तीनटा बेटा-बेटी आ कनियाँ। पाँच जनक परिवार। माए किछुए दिनक पछाति सरग सिधारि गेलै। जावत् माए जीबै छेलै ताबत् हुनका कियो पुछैबला छेलै। काजपर सँ लौटला उत्तर एक लोटा पानि, एकटा सूखल रोटी वा फुटहो दऽ हिया जुड़बै छेलै।
माइक मुइने ठीके बेटा टुगर भऽ जाइ छै। घरवाली मुँहक जोर। एतबे नै, विधाता घरवाली चम-चिकनी दऽ देलखिन। नाओं छेलै ‘झमकी’। नाउँए गुण सौंसे टोल झमकेत रहैत छल। बाल-बच्चा फुटलीओ आँखि नै सोहाइत रहै। जाबत् सासु छेलै बाल-बच्चाकेँ थथमारने रहै छल। आब तँ धियो-पुतो छिछिआइत रहै छै। खखना बरद जकाँ खटैत अछि। तिरया चरित्तरकेँ ओकरा किछु पता नै। झमकीकेँ एसनो-पोडर, कनफुल-नकफुल चाही। सेहो नव-नव डिजाइनक। खखना सन भकुआ, भकुआएले रहि गेल।
आब सुनू आगूक खिस्सा।
खखना काजे अपसियाँत। घरवाली आँचे अपसियाँत। टोलसँ अलग एकटा दोसर जातिक घर छल। ओइ घरक अगल-बगलमे कएटा मालिकक कलम छेलै। जारनि बीछऽ झमकी केतए जेतै? कलमेमे ने! झमकीकेँ संगी-बहिनपाक कोन कमी। सबहक संगे कलमे-कलमे, गाछीए-गाछी जारनि बीछैत छल। केना-ने-केना दोसर जातिक एकटा नवतुरियासँ झमकीकेँ आँखि लड़ि गेलै।
धीरे-धीरे ओही कलममे जारन-बिछनी सबहक पंचैती सेहो बैसए लगल। ओ छौंड़ा सेहो गामक भौजाइक नाते कखनो बैसल कखनो ठाढ़हे-ठाढ़ गोष्ठीक हिस्सा बनि गेल। ओइ छौंड़ाकेँ देखिते झमकीक चमकी दुगुन्ना भऽ जाइत छेलै।
आब बुझू खिस्सा खतम।
झमकी झपटा मारलक। झपटा तेहेन छेलै जे छौंड़ा घरक खुट्टा तोड़ि जे भागल से आइ धरि गाम नै घुरल। धिया-पुता फकरा बनेलक-
“झमकी झमैक गेल, छौड़ा लऽ कऽ उड़ि गेल...।”
खखना बाल-बच्चाक संग ताकि रहल अछि जे कही फेर...।¦¦¦
(83म सगर राति दीप जरय’ भपटियाहीमे पठित...।)
Subscribe to: Post Comments (Atom)


text:
Home » Archives by category » Article » Heritage (Page 9)
ताजमहल आ अन्य भारतीय विश्व धरोहर
विश्व विरासत स्थल अथवा विश्व धरोहर एहेन ख़ास स्थान, वन क्षेत्र, पर्वत, झील, मरुस्थल, स्मारक, भवन या शहर इत्यादि केँ कहल जाइत छैक, जे ‘विश्व विरासत स्थल समिति’ द्वारा चयनित कैल गेल हो और यैह समिति एहि स्थल केर देखरेख यूनेस्को केर तत्वाधान मे करैत छैक। विश्व केर सांस्कृतिक-ऐतिहासिक स्थल केँ विरासत केर रूप मे संरक्षित रखबाक […]
महिषी मे संपन्न भेल बाल रंग शिविर
अमित आनन्द, महिषी। जुन ८, २०१५. मैथिली जिन्दाबाद!! महिषीक एडीपीजे उच्च विद्यालयक प्रांगण मे भारत सरकार अन्तर्गत कार्यरत पूर्वी क्षेत्रीय सांस्कृतिक केन्द्र, कोलकाता तथा महिसी डट ओआरजी केर संयुक्त तत्त्वावधान मे आयोजित ७-दिवसीय ‘ग्रीष्मकालीन बाल रंग शिविर’ कार्यक्रमक समापन सँ लोकमानस मे सांस्कृतिक समृद्धि हेतु वांछित जागृतिक प्रसार संभव भेल। २ जुन सँ प्रारंभ एहि शिविर […]
सुन्दर गाम: बनगाँव
सौजन्य: जय हो बन्गाम, बनगाँव, सहरसा। मई १८, २०१५. मैथिली जिन्दाबाद!! “स्वर्ग केर प्राचीनतम गाम मे एक – बनगाँव केर संक्षिप्त विवरण” मिथिलाक सहरसा जिला मे कहरा प्रखंडक बनगाँव गाम प्राचीनकालीन गाम अछि, जतय लक्ष्मीश्वरनाथ महादेव खुद बाबा लक्ष्मीनाथ विराजय छथिन। एकर अगल-बगल में वाणेश्वर, माँ दुर्गा मन्दिर सेहो बहुत प्रसिद्ध अछि। बनगाँव मिथिलाक प्राचीनतम गाम […]
Ramleela of Mithila: A Forgotten Tradition of Folk Theatre
– Dr. Kailash Kumar Mishra [Dr. Kailash Kumar Mishra is an anthropologist, art-historain and Human Rights Expert; he is the Chairman of BRAINKOTHI, and RIRKCLRC. Dr. Mishra is based in New Delhi. His emails: kailashkmishra@gmail.com, kkmbrainkothi@gmail.com] Introduction: The two great epics: Ramayana and Mahabharata from time immemorial have been influencing every sphere of life and […]
Vishwa Dharohar Diwas: Mandan Dham, Mahishi
सुभाषचंद्र झा, मंडनधाम, महिषी, सहरसा। मैथिली जिन्दाबाद – मार्च १८, २०१५. मंडन धाम (महिषी) मे विश्व धरोहर दिवस मनाआेल गेल। पुरातत्त्व विभाग व ग्रामीण सबहक सहयोग सँ महान् विभूति मंडन मिश्रक जन्मभूमि केँ सुरक्षित, संरछित आ जगजियार करबाक आवश्यकता रहबाक बात पर जोर देल गेल। एहि अवसर पर वक्ता सभ स्वतः प्रमाणम् परतः प्रमाणम् सिद्ध भूमि […]
सलहेशक फूलबाड़ी मे फूलायल अनुपम फूल
– सुनील गुप्ता, सिरहा। मार्च १५, २०१५. मैथिली जिन्दाबाद। मिथिलाक लोकराजा – लोकदेवता आ महावीर-पराक्रमी सलहेश आ हुनक प्रेमिका कुसुमाक संग प्रेमगाथाक जीवन्त गान करयवला अनुपम फूल सिरहाक लहान समीप सुप्रसिद्ध सलहेश फूलबाड़ी मे पुन: वैशाख १ गते मैथिली नव-वर्षक दिन फूलायल अछि। ज्ञात हो जे ई फूल भैर बरिस मे एक्कहि दिन, अही दिन […]
तीन बात
प्रत्येक मनुष्य लेल निम्न तीन बात विचारपूर्वक करबाक चाही। १. शरीरक तप: देवद्विजगुरुप्राज्ञपूजनं शौचमार्जवम्। ब्रह्मचर्यमहिंसा च शारीरं तप उच्यते॥ देवता, द्विज (ब्राह्मण व जीवन मे संस्कार प्रदान केला उपरान्त दोसर बेर जन्म भेनाय माननिहार), गुरु, प्राज्ञ (विद्वान्, ज्ञानी, गुणी) केर पूजन; शौच (शारीरिक मलादि सँ निवृत्ति, स्नान आ सफाइ आदि) आ मार्जव (शारीरिक सरलता, साधारण […]
श्री महागणेशपञ्चरत्नस्तोत्रम् (श्रीशङ्कराचार्यकृतम्)
मुदाकराक्त मोदकं सदा विमुक्तिसाधकम्। कलाधरावतंसकं विलासि लोकरक्षकम्॥ अनायकैक नायकं विनाशितेभदैत्यकम्। नताशुभाशुनाशकं नमामि तं विनायकम्॥१॥ नतेतरातिभीकरं नवोदितार्कभास्वरम्। नमत्सुरारि निर्जरं नताधिकापदुद्धरम्॥ सुरेश्वरं निधीश्वरं गजेश्वरं गणेश्वरम्। महेश्वरं तमाश्रये परात्परं निरन्तरम्॥२॥ समस्त लोकशङ्करं निरस्तदैत्यकुञ्करम्। दरेतरोदरं वरं वरेभवक्त्रमक्षरम्॥ कृपाकरं क्षमाकरं मुदाकरं यशस्करम्। मनस्करं नमस्कृतां नमस्करोमि भास्वरम्॥३॥ अकिञ्चनार्तिमार्जनं चिरन्तनोक्ति भाजनम्। पुरारिपूर्व नन्दनं सुरारि गर्वचर्वणम्॥ प्रपञ्च नाशभीषणं धनञ्जयादि भूषणम्। कपोलदानवारणं भजे पुराणवारणम्॥४॥ […]


text:
आजादीक खातिर जे जानक आहुति द गेल
छातिमे गोली वरण करैत जे हँसैत रहि गेल
सदति ओ मुक्ति, मुक्ति रट लगवैत रहि गेल
न्याय, समानता आ सुशासन खोजैत रहि गेल
हे हौ भाइ तोही कह, एखन कत छै ओ सहिद ?
मातृभूमीक कसम खा, ओ सदति लडैत रहि गेल
गुजगुज अन्हरियाक तड्कामे ओ घर छोडि गेल
दुश्मनसँ लडए जा रहल छी, बस एतबा कहि गेल
आँधी, तुफान आ चट्टानसँ टकराइत रहि गेल
हे हौ भाइ तोही कह, एखन कत छै ओ सहिद ?
बेटाक लेल राखल सनेश पौँतियेमे साँठले रहि गेल
मुनियाँ बहिनक राखी, थारीमे ओहिना सजले रहि गेल
खुशीक सपना सभटा बाबुजीक बटुवामे कसले रहि गेल
अगिला सालक रंग अबिरक होरी, अतित बनिके रहि गेल
हे हौ भाइ तोही कह, एखन कत छै ओ सहिद ?
अप्पन सोनितसँ स्वतन्त्रताक ईतिहास रचैत रहि गेल
मायक ममताक आँचर सोनितसँ भिजते रहि गेल
बचपनके टोनाटोनी, रुसाफूली, नुका चोरी अतित बनि गेल
भविष्यक सपना सारा, कोशी कमला बनि नोरमे बहि गेल
हे हौ भाइ तोही कह, एखन कत छै ओ सहिद ?
सहिदक बलिदानी, निलामीक व्यापार होइते रहि गेल
मुक्तिक उत्कट पियास लए, मरुभूमीमे तडपैत रहि गेल
सत्ता भत्ताक खरिद बिक्री आ दाउ पेंच होइते रहि गेल
जाली फट्हा आ शोषकके बाउग बुबुआइते रहि गेल
हे हौ भाइ तोही कह, एखन कत छै ओ सहिद ?
पैरबी पट्टाक बलपर सहिदक सूची बढिते रहि गेल
दिनोदिन सहिदक घोषणा क्रमशः होइते रहि गेल
कथित सहिद बनए, झूठमूठक नौटंकी सेहो होइते रहि गेल
खुनक धार आ बलिदानी कथी लए सवाल उठिते रहि गेल
हे हौ भाइ तोही कह, एखन कत छै ओ सहिद ?


text:
नवगठित मैथिली
फ़िल्म अकादमी, दरभंगाक तत्वावधानमें 2-3 मार्च 2013के दरभंगामें आयोजित प्रथम मैथिली फ़िल्म फ़ेस्टिवल के अवसर पर दुगोट मैथिली फ़िल्म- “चट मंगनी पट भेल बियाह” आ “ हमर सौतिन”क ऑडियो
(सीडी)क लोकार्पण कयल गेल। महोत्सवक पहिल दिन राजसी मैथिली फ़िल्म प्रोडकशनक अधीन
बनल पं. बलदेव ठाकुर द्वारा प्रस्तुत
फ़िल्म “चट मंगनी पट भेल बियाह” केर ऑडियो रीलिज कएल गेल । एहि अवसर पर फ़िल्मक
निर्देशक आ रंगकर्मी किशोरनाथ , संगीतकार व गायक पवन नारायण, फ़िल्मक पटकथा व संवाद
लेखक ऋषि वशिष्ठ, अभिनेता अनिल मिश्रा, आदि उपस्थित छलैथ । एहि फ़िल्मक ऑडियोमें 7टा गीत अछि जाहिमें अपन सुमधुर श्वर देने छैथ प्रसिद्ध गायक रामबाबू झा, पवन
नारायण, खुश्बू उत्तम, खुश्बू सिंह, ॠचा ठाकुर आदि।
मैथिली फ़िल्म
फ़ेस्टिवल के दोसर दिन पं. रतनदेव झा द्वारा प्रस्तुत फ़िल्म हमर सौतिन”क ऑडियो (सीडी) रीलिज कएल गेल
। एहि अवसर पर फ़िल्मक निर्माता संतोष कुमार झा, निर्देशक मनोज झा, संगीतकार व गायक
पवन नारायण, अभिनेता विजय मिश्रा उपस्थित छलैथ। सांई श्री फ़िल्म द्वारा प्रस्तुत एवं
विनोद साजन, नेहा, विजय मिश्रा, शुभ नारायण झा, निलेश दीपक ,अभिनीत एहि फ़िल्ममें कुल 11टा सुन्नर गीत अछि। गायक छैथ- रश्मी रानी, पवन नारायण, अंशुमाला,संजय झा, सोनी
झा, गीतिका, राधा पाण्डेय, पूजा झा आदि। उक्त दुनु फ़िल्मक गीत आ संगीत कर्णप्रिय
अछि।